Rakyat Sabah Jangan Bimbang, Teruskan Kehidupan Seperti Biasa – Polis

IPOH, 15 Dis : Orang ramai khususnya di Sabah dinasihatkan supaya tidak bimbang dan meneruskan kehidupan seperti biasa susulan dakwaan kononnya tentera Sulu akan menceroboh negeri itu tidak lama lagi.

Timbalan Ketua Polis Negara Datuk Seri Mazlan Lazim berkata ini kerana menerusi maklumat yang diterima pihaknya, dakwaan tersebut adalah tidak benar dan dimanipulasi.

“Polis Diraja Malaysia (PDRM) akan bersiap siaga untuk sebarang kemungkinan dan orang ramai diminta untuk terus bekerja seperti biasa,” katanya selepas sesi perhimpunan khas sempena lawatan kerja Timbalan Ketua Polis Negara ke Ibu Pejabat Polis Kontinjen (IPK) Perak di sini hari ini.

Jumaat lepas, Panglima Angkatan Tentera Jen Tan Sri Affendi Buang dilaporkan berkata tiada bukti kukuh berhubung rancangan tentera Sulu tersebut untuk melakukan pencerobohan dan pihaknya memandang serius akan sebarang isu ini yang akan mengancam keselamatan negara.

Mazlan berkata setakat ini, pihaknya dimaklumkan perhimpunan yang diadakan tentera Sulu tersebut berkaitan isu setempat dan bukannya untuk mengadakan pencerobohan di Sabah.

“Kami dapat maklumat memang ada perhimpunan dan perbincangan di Selatan Filipina tetapi mengenai ekonomi dan keselamatan setempat. Perbincangan tersebut tidak berkait dengan serangan di Sabah dan ada pihak yang cuba memanipulasikan maklumat  tersebut,” katanya.  – BERNAMA


3 bunuh remaja hamil, ambil bayi dalam kandungan

CHICAGO: Polis mendakwa tiga orang semalam berkaitan pembunuhan seorang remaja hamil yang bayinya dikeluarkan daripada rahim mangsa selepas kematiannya.

Polis berkata, Marlen Ochoa-Lopez, 19, diminta ke rumah seseorang yang dikenalinya pada 23 April dengan janji diberikan persiapan bayi percuma, sebaliknya mangsa dicekik sehingga mati, dan bayinya dikeluarkan daripada rahim.

Clarisa Figueroa, 46, dan anak perempuannya, Desiree, 24, didakwa membunuh dengan niat.

Piotr Bobak, 40, yang digambarkan polis sebagai teman lelaki Figueroa didakwa dengan tuduhan menyembunyikan pembunuhan.

Pada sidang akhbar, ketua polis Chicago, Eddie Johnson, menyifatkan jenayah itu ‘menjijikkan dan amat mengganggu’.

“Saya tidak dapat berpura-pura dapat membayangkan apa dilalui keluarga mangsa ketika ini.

“Mereka sepatutnya meraikan kelahiran bayi. Sebaliknya, mereka merapati kehilangan ibu dan kemungkinan juga anaknya,” kata Johnson.

Polis menemui mayat Ochoa-Lopez disembunyikan dalam tong sampah ketika menyampaikan waran menggeledah di rumah Figueroa malam kelmarin. — AFP


Anak lena 22 hari

JAKARTA: Sepasang suami isteri di Sumatera Utara, Indonesia bingung dengan keadaan anak lelaki mereka yang tidak bangun dari tidur sejak 26 November lalu.

Menurut laporan media Indonesia, sehingga semalam, Gilang Tama Alfarizi, berusia empat tahun sudah tidur selama 22 hari.

Lebih membingungkan apabila anak sulung pasangan Sandi Syahputra, 25 dan Prili Mahdania, 24, itu disahkan doktor sihat serta tidak mengalami sebarang masalah kesihatan.

Menurut pasangan itu, sebelum kejadian mereka tidak melihat sebarang perlakuan pelik pada anaknya dan sempat bermain dengan gembira.

Prili berkata, kali terakhir dia memujuk Gilang supaya tidur ialah pada 26 November lalu dan kanak-kanak itu tidur pada jam 11 malam.

“Saya memujuknya tidur ketika dia asyik menonton televisyen. Saya tidur dulu dan dia ingin tidur bersama ayahnya,” katanya.

Tribun News melaporkan, suaminya cuba mengejutkan anak mereka keesokan harinya namun kanak-kanak itu kelihatan masih mengantuk dan kembali tidur.

Keadaan sama tetap berlaku pada hari kedua dan Gilang didapati terus tidur menyebabkan ibu bapanya risau apabila melihat kanak-kanak itu hanya boleh menggerakkan tangan dan kakinya.

Mereka yang bimbang dengan keadaan itu terus membawa Gilang ke hospital daerah Deli Serdang dan ditahan selama 14 hari bagi menjalani pelbagai pemeriksaan namun doktor hanya memberitahu kanak-kanak itu sihat.

Pasangan itu turut diberitahu perkara sama oleh doktor selepas membawa anak mereka ke Hospital Besar Adam Malik sambil menjelaskan fungsi jantung, saraf serta darahnya adalah normal.

Selepas 18 hari berada di hospital, kanak-kanak yang masih tertidur itu dibawa pulang ke rumah dan diberi bantuan pernafasan dan makanan melalui tiub.

Sehingga kini, tidak ada penjelasan perubatan mengenai keadaan Gilang dan kes terbabit turut mendapat perhatian kerajaan serta penduduk setempat yang melawat kanak-kanak itu di rumah. – Agensi


Doktor mahu wujudkan ‘Pulau Kucing’

KOTA KINABALU: Mahu melindungi anak kucing yang tinggal di pulau daripada ancaman haiwan liar mendorong seorang doktor haiwan tampil dengan cadangan mewujudkan sebuah ‘Pulau Kucing’ di negeri ini.

Bagi mencapai hasrat itu, Dr Randolf Paza memuat naik cadangan berkenaan dalam status media sosial Facebook beliau sebelum ia menjadi viral dan dikongsi serta mendapat maklum balas ramai netizen.

Dalam status Facebook Dr Randolf, beliau meminta orang ramai terutama sukarelawan supaya menyokong usahanya untuk menjayakan projek ‘Pulau Kucing’ yang disifatkannya sebagai langkah terbaik melindungi kucing pulau.

Statusnya yang dikongsinya sejak 11 Januari lalu kini mendapat 1,300 perkongsian daripada orang ramai, 2,100 tanda suka dan menerima lebih 680 komen daripada netizen.

Menurut Randolf, beliau mendapat inspirasi untuk menjayakan projek itu selepas mendapat tahu di Jepun ada sebuah pulau dikhaskan untuk kucing yang dilindungi dan dijaga.

“Saya dapat tahu ada sebuah pulau di Jepun dipenuhi dengan kucing. Memandangkan saya selalu buat kerja amal merawat dan mengembiri haiwan seperti kucing terutama di beberapa pulau berhampiran Kota Kinabalu, timbul idea untuk melindungi kucing di kawasan itu.

“Anak kucing di pulau-pulau ini mati kerana kebanyakannya dimakan haiwan liar terutamanya biawak. Jadi saya sering melawat ke pulau ini untuk melindungi kucing yang ada di pulau sama ada dengan merawat atau mengembiri kucing terbabit,” katanya ketika ditemui NSTP, di sini.

Sehubungan itu, bagi merealisasikan projek itu, Randolf berharap semua pihak dapat menyokongnya terutama kerajaan dengan mewartakan sebuah pulau di sekitar Kota Kinabalu untuk dijadikan sebagai `Pulau Kucing’.

“Saya banyak menerima komen positif dan ada juga yang berkata ia mustahil dilakukan, namun ini adalah langkah permulaan dan saya harap kerajaan dapat melihat kepentingannya bagi melindungi haiwan ini selain memberi keuntungan dari segi pelancongan.

“Setakat ini saya bercadang menjadikan Pulau Mamutik untuk dijadikan Pulau Kucing kerana persekitaran yang sesuai untuk menempatkan dan mengumpul kucing di sekitar pulau berkenaan,” katanya.

Randolf yang juga sukarelawan Persatuan Mencegah Kekejaman Terhadap Haiwan (SPCA) berkata, berdasarkan rekodnya, setakat ini sebanyak 18 kucing ada di Pulau Mamutik, 14 di Pulau Sapi dan 35 di Pulau Manukan. – Berita Harian


Dijual Dua Kali Ganda Harga, 3,250 Unit Penutup Mulut Dan Hidung Dirampas

KOTA KINABALU: Penutup mulut dan hidung menjadi laris bak ‘pisang goreng panas’ susulan penularan wabak koronavirus hingga ada peniaga mengambil kesempatan dengan menjual barangan itu lebih dua kali ganda pada harga asal.

Bagaimanapun kelicikan penjual yang melakukan kegiatan itu berakhir apabila tiga premis di sekitar daerah ini, Penampang dan Sandakan diserbu penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Sabah, kelmarin.

Pengarahnya, Georgie Abas berkata pemeriksaan bermula pada 26 Januari lalu membabitkan sebanyak 130 premis di seluruh Sabah.

Katanya hasilnya pemeriksaan itu mendapati tiga kes dikesan memanipulasi harga penutup mulut dan hidung bagi mendapat keuntungan yang terlebih hingga menjual lebih dua kali ganda pada harga asal.

“Ketiga-tiga kes ini dikesan di daerah Kota Kinabalu, Penampang dan Sandakan kerana menjual melebihi harga maksimum dan gagal meletakkan tanda harga.

“Ini membabitkan rampasan sebanyak 50 unit penutup mulut dan hidung jenis N95 dan 3,200 unit penutup mulut gelung telinga dengan nilai keseluruhan rampasan berjumlah RM2,935,” katanya dalam sidang media di pejabat KPDNHEP Sabah, hari ini.

Menurutnya, kes disiasat mengikut Akta Kawalan Harga dan Anti Pencatutan 2011 yang diwartakan di bawah Perintah Kawalan Harga (Penetapan Harga Maksimum) 2009.

“Sehubungan itu, semua penjual topeng muka sama ada di peringkat runcit mahupun pemborong diingatkan tidak mengambil kesempatan dengan menaikkan harga atau menyorok bekalan dengan niat untuk mengaut keuntungan.

“Kementerian tidak akan bertolak ansur mengenai perkara ini dan tindakan tegas akan diambil,” katanya.

Dalam pada itu, Georgie berkata semua pejabat cawangan KPDNHEP Sabah, menggerakkan pemeriksaan dan pemantauan ke atas premis perniagaan di Sabah yang menjual penutup mulut dan hidung bagi memastikan mereka mematuhi harga.

“Pemeriksaan juga merangkumi pihak pembekal dan pemborong penutup mulut dan hidung bagi memastikan bekalan adalah mencukupi,” katanya.

Sementara itu, mengenai situasi bekalan di Kota Kinabalu, Georgie berkata hasil daripada pemeriksaan di peringkat peruncit dan pemborong, pihaknya membuat rumusan bahawa ketiadaan stok penutup mulut dan hidung kebanyakkannya membabitkan premis farmasi di kawasan tumpuan pelancong iaitu di Grand Plaza Mall, Jalan Gaya, Suria Sabah, dan Servay Hypermarket Inanam.

“Terdapat kira-kira 70,000 keping penutup mulut dan hidung biasa dalam milikan pemborong di Inanam, 1,000 keping di sebuah farmasi di tingkat tiga Suria Mall manakala kira-kira 2,600 keping di pelbagai premis di Centre Point. Stok yang agak banyak juga di sebuah premis di 1 Borneo.

“Pemborong terbabit sudah mula mengedarkan stok yang ada kepada peruncit sekitar Kota Kinabalu sejak semalam dan juga hari ini.

“Pegawai penguatkuasa akan membuat pemantauan susulan ke atas perkara ini. Oleh itu, orang ramai dinasihatkan agar tidak panik,” katanya.


Gangguan Bekalan Air Di Sandakan Pada 23 November

SANDAKAN:  Pengguna air di daerah ini akan mengalami gangguan bekalan kerana pihak Jabatan Air Sandakan akan melakukan kerja pembaikan Flange Coupling Adapter bocor di paip utama di Loji Rawatan Air Segaliud pada Nov 23 (Sabtu).

Menurut notis gangguan bekalan air yang dikeluarkan oleh Jabatan Air Sabah, pengeluaran air terawat akan terhenti buat sementara waktu bermula jam 6.00 pagi sehingga pembaikan selesai.

Kawasan-kawasan yang tidak akan mendapat bekalan air sepenuhnya adalah seperti berikut –   seluruh Batu 12, Batu 11, Batu 10, Batu 9, Batu 7, Jalan Lintas Sibuga, seluruh kawasan IJM, kawasan Batu 1, Batu 3 sehingga Batu 6, Taman Tshun Ngen, Batu 8, Taman Grandview, Sunny Estate, Police Complex, seluruh kawasan Jalan Bomba, Jalan Buli Sim Sim, Hospital Besar Sandakan, Kem Tentera, UMS, MRSM, PGA, sekitar kawasan E-hub, sekitar Jalan Utara, Taman Nasalim, Taman Tinosan, Bandar Kim Fung, Midtown, kawasan bandar Sandakan, Jalan Lintas Sibuga, Kg. Bokara, Karamunting dan Batu Sapi.

Bekalan air di sesetengah kawasan akan mengambil masa 1 sehingga 3 hari untuk pulih sepenuhnya terutama di kawasan yang tinggi dan hujung liputan bekalan air selepas kerja-kerja tersebut selesai.

Sebarang pertanyaan boleh dikemukakan kepada talian Careline 24 jam Jabatan Air Sabah 088 326 888.


Dua Banduan Ditahan Selepas Lari Dari Penjara Tawau

TAWAU: Dua banduan lelaki berjaya ditahan semula dalam tempoh kurang enam jam selepas melarikan dari Penjara Tawau, di sini, pada Sabtu lalu.

Ketua Polis Daerah Tawau, Asisten Komisioner Peter Umbuas berkata, suspek masing-masing berusia 22 dan 25 tahun berjaya ditahan antara 7.45 malam hingga 9.45 malam pada hari sama mereka melarikan diri dari penjara itu.

Menurutnya, pihaknya menerima laporan kes itu yang dibuat pegawai penjara pada 4.30 petang.

“Kita segera melancarkan Ops Tutup dan Kesan selain gerakan memburu kedua-dua sebelum mereka berjaya ditangkap semula di satu lokasi tidak jauh dari kawasan penjara,” katanya pada sidang media di sini, hari ini.

Katanya, kedua-dua suspek adalah pendatang asing tanpa izin (Pati) warga Filipina yang sebelum ini ditahan atas kesalahan penyalahgunaan dadah.

“Kes disiasat mengikut Seksyen 223 Kanun Keseksaan dan Seksyen 224 akta sama kerana melarikan diri daripada pusat tahan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


130 dibunuh, kampung dibakar

Abuja, Nigeria: Lebih 130 orang, termasuk wanita dan kanak-kanak terbunuh dalam serangan kumpulan bersenjata terhadap etnik Fulani di Kaduna, Nigeria, minggu lalu, bukannya 66 orang seperti dilaporkan sebelum ini.

Mereka dibunuh kejam, termasuk dibariskan di tepi sungai sebelum ditembak manakala rumah dan ladang dibakar.

Pihak berkuasa yang tiba selepas kejadian menemui mayat, termasuk wanita dan kanak-kanak bergelimpangan di perkampungan terbabit.

Reuters melaporkan, Gabenor Kaduna, Nasir el-Rufai berkata, semalam, serangan itu bertujuan ‘menghapuskan komuniti tertentu’ namun tidak memberi penjelasan lanjut.

Sebahagian besar mangsa yang dibunuh dalam serangan itu adalah daripada kumpulan etnik Fulani yang biasanya beragama Islam dan sudah lama terbabit dalam perbalahan dengan etnik Adara yang kebanyakannya beragama Islam.

“Lebih banyak siasatan polis terhadap serangan ini, lebih jelas menunjukkan ia adalah rancangan bagi menghapuskan masyarakat tertentu,” kata Nasir.

Penduduk tempatan menyatakan serangan berlaku pada Isnin minggu lalu, walaupun laporan rasmi menyatakan ia terjadi beberapa hari kemudian. Serangan itu diumumkan Jumaat lalu, sehari sebelum kerajaan Nigeria menangguhkan pilihan raya umum selama seminggu.

Menurut penduduk, serangan itu seperti serangan yang berlaku Oktober tahun lalu.

“Mereka menyerbu perkampungan, membunuh lelaki, wanita dan kanak-kanak serta membakar rumah,

“Adaras (etnik) mungkin mahu membalas dendam terhadap pembunuhan 11 orang mereka,” kata Usman Kafara yang terselamat dalam serangan itu.

Dalam serangan Oktober tahun lalu, 55 terbunuh dalam kejadian yang dianggap penduduk sebagai ‘perang agama’ antara masyarakat Islam dan Kristian di Kasuwan Magani, Kajuru, juga di negeri Kaduna.

Nigeria, negara Afrika paling ramai penduduk iaitu 190 juta orang dengan jumlah penganut Islam dan Kristian hampir sama banyak selain ada 250 kumpulan etnik yang selama ini hidup aman. – Agensi


Azis Cabar Jeffrey Hantar Pulang Semua Golongan ‘Stateless’ Di Sabah

KOTA KINABALU: Bekas Timbalan Menteri Dalam Negeri, Datuk Mohd. Azis Jamman mencabar Datuk Dr. Jeffrey Kitingan untuk menghantar pulang semua warga asing tanpa negara di Sabah secepat mungkin seperti yang diperjuangkannya selama ini semasa masih berada di blok pembangkang.

Mohd. Azis berkata, jika sebelum ini Presiden Parti Solidariti Tanah Airku (Star) itu lantang mengkritik dan menuduh Kerajaan Parti Warisan Sabah (Warisan) mesra dengan golongan tersebut, kini tiba masanya untuk Jeffrey pula melaksanakan tanggungjawab itu.

Menurutnya, kerajaan sebelum ini telah menjelaskan kekangan utama adalah negara penerima enggan menerima golongan berkenaan tetapi Jeffrey adalah pemimpin yang paling lantang mengkritik, justeru beliau perlu membuktikan mampu melakukannya.

Tegasnya, Jeffrey boleh bekerjasama erat dengan Timbalan Menteri Dalam Negeri yang baharu, Jonathan Yasin untuk memastikan kerajaan dapat menghantar pulangan golongan berkenaan walau apa cara sekalipun kerana itulah perjuangannya.

“Itu yang saya nyatakan Jeffrey ini banyak retorik sahaja, forum apa lagi dia sudah menjadi kerajaan laksanakan mereka cakap hantar, maka saya mahu tengoklah saya mahu tengok kepada Jeffrey kepada Jonathan yang gantikan saya di KDN saya mahu tengok bagaimana mudah menghantar orang-orang ini.

“Ya saya mungkin dianggap gagal kerana tidak menghantar orang-orang ini tetapi saya jemputlah saya cabar Jonathan dan Jeffrey hantar orang-orang ini, lebih mudah bercakap daripada melaksanakannya, tidak mudah untuk kita hantar ini perlu diingat kedua-dua pihak yang menerima perlu bersetuju, kalau yang menerima tidka bersetuju bagaimana kit amahu hantar, inilah masalah kita dulu,” tegas beliau dalam sidang akhbar malam tadi.

Beliau berkata demikian ketika ditanya tentang cadangan Jeffrey baru-baru ini yang mahu mengadakan forum untuk mengatasi masalah kebanjiran warga asing di Sabah.

Mohd. Azis menegaskan, dalam soal menangani pendatang asing tanpa izin (PATI), langkah kerajaan sejak dulu lagi tetap sama iaitu memburu golongan tersebut, mendakwa dan menghantar mereka pulang serta-merta.

Bagaimanapun katanya, apa yang menjadi masalah adalah golongan masyarakat tanpa negara yang merupakan generasi kedua dan ketiga daripada kumpulan pelarian yang datang ke Sabah sejak tahun 1960-an.

Katanya, kumpulan itulah yang menjadi masalah kerana negara penerima seperti Filipina enggan menerima mereka sehinggalah Kerajaan Warisan membuat keputusan meneruskan pengenalan Pas Residen Sabah yang dicadangkan Barisan Nasional (BN) tetapi menggunakan nama baharu iaitu Pas Sementara Sabah (PSS).

Jelasnya, PSS bagaimanapun telah tidak diteruskan kerana penentangan daripada pemimpin-pemimpin seperti Jeffrey yang mahu agar masyarakat tanpa negara itu dihantar pulang terus ke negara asal mereka bukannya diberikan PSS.

“Contoh sebagaimana saya sebutkan tadi Jeffrey cakap kenapa orang-orang ini tidak ditangkap, bila ditangkap simpan dalam depot tahanan bila dalam depot kita menunggu persetujuan negara sebelah untuk menerima kerana untuk kita hantar perlu diberikan dokumen kebenaran untuk ktia hantar ke sebelah.

“Tetapi kalau negara ini tidak ingin menerima mereka bagaimana kita hantar, maka akhirnya orang-orang ini terpaksa ditempatkan dalam depot tahanan yang mana dalam depot tahanan itu pihak Imigresen terpaksa menanggung jumlah kos yang cukup tinggi untuk memberikan orang-orang ini makan, kalau dia sakit kena hantar hospital,” katanya.

Sementara itu, Mohd Azis berkata, dalam isu PSS, ini juga masanya Jeffrey sebagai pemimpin Kerajaan Persekutuan meminta untuk ditaklimatkan siapa sebenarnya yang mencadangkan pas berkenaan kalau bukan kerajaan BN sebelum ini.

“Alhamdulillah sahabat saya Jonatahan jadi timbalan menteri, itu jawatan saya dulu dan banyak tuduhan kita dilemparkan dulu kononnya Kerajaan Warisan buat dokumen kerajaan Warisan menggalakkan PATI kerajaan Warisan mesra kepada PATI ini adalah gambaran yang mereka telah lemparkan sebelum ini.

“Jadi dengan jawatan yang mereka telah ada Jonathan saya telah sebut bahawa saya yakin pegawai-pegawai kementerian juga telah memberi taklimat secara terperinci dan saya memberi nasihat kepada beliau dan Jeffrey selaku timbalan menteri datang ke pejabat KDN minta ditaklimatkan tentang bagaimana kita dituduh sebelum ini,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tarikh Peperiksaan SPM 2021 Ditunda Tahun Depan – Radzi

PUTRAJAYA: Tarikh peperiksaan untuk Sijil Pelajaran Malaysia (SPM) bagi tahun 2021 akan diadakan pada Februari 2022 bagi Ujian lisan dan amali sains, manakala, bagi peperiksaan bertulis akan diadakan pada Mac 2022.

Menteri Kanan Pendidikan Radzi Jidin berkata, Kementerian Pendidikan Malaysia (KPM) membuat ketetapan itu mengambil kira keadaan semasa dan cabaran yang perlu dilalui calon SPM 2021.

“Pengalaman kita dalam menguruskan SPM 2020 membolehkan kita menganjakkan tempoh atau pun tarikh pelaksanaan SPM 2021 ke tahun 2022.

“Kita yakin segala proses berkaitan dengan SPM 2021 akan dapat berjalan dengan lancar seperti mana kita berjaya laksanakan SPM 2020,” katanya dalam sidang media khas hari ini.

Terdahulu, Radzi berkata KPM mengumumkan keputusan peperiksaan SPM tahun 2020 akan diumumkan pada 10 Jun ini mulai jam 10 pagi.

KPM menerusi kenyataan memaklumkan, calon sekolah dan calon persendirian boleh membuat semakan keputusan melalui kaedah semakan di portal Lembaga Peperiksaan atau menerusi khidmat pesanan ringkas (SMS).

Calon SPM boleh melayari portal Lembaga Peperiksaan untuk mendapatkan keputusan penuh atau menerusi perkhidmatan SMS dengan menaip SPMNoKPAngkaGiliran dan hantar ke 68886.

Dalam pada itu, Radzi juga mengesahkan sehingga kini kira-kira 70,000 guru sekolah di bawah KPM di seluruh negara sudah menerima sekurang-kurangnya satu dos suntikan vaksin Covid-19.

Justeru, katanya, beliau sudah berhubung dengan Menteri Penyelaras Program Imunisasi Covid-19 Kebangsaan, Khairy Jamaluddin supaya jumlah guru yang menerima vaksin dapat dipertingkatkan lagi.

“Memandangkan sekolah tidak dibuka sehingga akhir Julai, saya telah berbincang menteri penyelaras dengan kita usahakan dalam tempoh ini, kita akan pertingkatkan imunisasi vaksin untuk guru Kementerian Pendidikan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Ditemui Di Tawau, Dua Tikaman Di Bahagian Dada Dan Tengkuk

Mayat lelaki dipercayai dibunuh ditemui di dalam longkang berhampiran parkir premis menjual kelengkapan rumah di Jalan Bantu, Fajar dekat Tawau, semalam.

Ketua Polis Daerah Tawau, Pemangku Asisten Komisioner Peter Umbuas, berkata penemuan mayat berkenaan dimaklumkan seorang lelaki yang menghubungi polis, 5 petang.

Beliau berkata, susulan itu, sepasukan anggota dari Ibu Pejabat Polis Daerah (IPD) Tawau bergegas ke tempat kejadian bagi menjalankan siasatan.

Katanya, siasatan awal mendapati mangsa yang lengkap berpakaian itu ditemui dalam keadaan tertiarap di dalam longkang yang dipenuhi dengan semak samun.

“Pemeriksaan awal pada fizikal mangsa mendapati ada dua kesan luka tikaman pada bahagian dada sebelah kanan dan bahagian tengkuk sebelah kiri.

“Polis turut menemui sebatang pemutar skru dan sebilah pisau berhampiran tempat mayat mangsa ditemui dipercayai digunakan dalam kejadian terbabit,” katanya dalam kenyataan, hari ini.

Beliau berkata, tiada sebarang pengenalan diri ditemui pada mayat mangsa, namun ia dicam oleh ahli keluarga iaitu isteri mangsa.

Katanya, berdasarkan keterangan isteri mangsa, lelaki itu keluar rumah seorang diri untuk bersiar-siar selepas menutup warung mereka di Kampung Titingan, pada 12.45 tengah malam kelmarin.

Bagaimanapun katanya, mangsa yang keluar dengan memandu Proton Wira berwarna merah gelap tidak pulang ke rumah sehinggalah mayat ditemui petang semalam.

Peter berkata, polis setakat ini sudah menahan tiga suspek yang dipercayai ada kaitan dengan kes itu.

“Motif kejadian belum diketahui dan siasatan lanjut diteruskan mengikut Seksyen 302 Kanun – Harian Metro


COVID-19: 941 Kes Baharu, Paling Rendah Tahun Ini , 5 Kematian

PUTRAJAYA: Kementerian Kesihatan melaporkan 941 kes baharu Covid-19, kali pertama jumlah itu mencatatkan tiga angka sejak 959 kes dilaporkan pada 9 Dis 2020.

Ketua Pengarah Kesihatan, Dr Noor Hisham Abdullah berkata, seramai 1,097 pesakit sembuh dan lima kematian dilaporkan.

Ini menjadikan 327,406 kes sembuh daripada keseluruhan 342,885 kes Covid-19 dengan 1,260 kematian direkodkan setakat ini.

Katanya, terdapat 14,219 kes aktif dengan 73 daripada 166 pesakit di unit rawatan rapi memerlukan bantuan pernafasan.

Daripada jumlah kes baharu itu, lapan ialah kes import dan 933 kes penularan tempatan yang membabitkan 653 warganegara dan 280 warga asing.

Noor Hisham berkata, Selangor kembali mencatatkan jumlah jangkitan tertinggi, iaitu 219 kes.

Ia disusuli Sarawak dengan 192 kes, Johor (171), Pulau Pinang (164), Kuala Lumpur (57), Kelantan (49), Sabah (34), Negeri Sembilan (18), Kedah (13), Melaka (lapan), Pahang (lima), Perak (lima), Terengganu (empat), Labuan (satu) dan Putrajaya (satu).

Perlis ialah satu-satunya negeri yang tidak melaporkan sebarang kes baharu.

Lima kematian itu membabitkan empat warganegara dan seorang warga asing berusia 42 hingga 82 tahun, dengan empat daripadanya mempunyai latar belakang penyakit seperti kencing manis, darah tinggi dan dislipidemia.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM86.71 Juta Untuk Pembangunan Belia Sabah

KOTA KINABALU: Kerajaan negeri mengiktiraf golongan belia sebagai aset penting masa depan, justeru program-program pemerkasaan golongan berkenaan diteruskan sepanjang 2020 melalui peruntukan sebanyak RM86.71 juta.

Ketua Menteri, Datuk Seri Mohd. Shafie Apdal berkata, peruntukan kepada Kementerian Belia dan Sukan (KBS) itu adalah untuk tujuan mengurus dan melaksanakan program-program pembangunan belia serta sukan di negeri ini.

Menurut beliau, peruntukan untuk pembangunan belia turut disediakan sebanyak RM14.1 juta tahun depan bagi memperkukuh kewibawaan belia Sabah meliputi aspek pemerkasaan kesejahteraan ekonomi belia, pemantapan nilai-nilai positif, keharmonian kepimpinan dan kemenjadian insan.

“Daripada aspek ekonomi, usaha-usaha akan dibuat untuk memperkasa dan meningkatkan penglibatan belia dalam sektor-sektor ekonomi berimpak tinggi seperti pertanian, pelancongan, digital, minyak dan gas serta kebudayaan.

“Antara lain, program yang dijalankan pada tahun depan ialah Program Keusahawanan Digital, Program Pemantapan Petani Belia, Program Negeriku Cantik, Program Pemantapan Kemahiran Industri dan Program Pembangunan Keusahawanan termasuk belia orang kurang upaya (OKU),” katanya dalam pembentangan Belanjawan Sabah 2020 hari ini.

Mohd. Shafie berkata, kerajaan akan menubuhkan Pusat Aspirasi Belia Sabah (SYAC) yang akan bekerjasama dengan belia daripada pelbagai peringkat umur untuk melaksanakan program-program secara kemas dan teratur.

Katanya, antara program yang dirangka adalah melibatkan kreativiti dan inovasi, peningkatan potensi diri, pembinaan minda kelas pertama, menangani cabaran Revolusi Industri 4.0 dan aspirasi keusahawanan belia.

Tambahnya, bagi mengangkat martabat sukan, sejumlah RM24.76 diperuntukkan untuk program dan aktiviti pembangunan sukan Sabah sepanjang 2020.

“Ini termasuk pelaksanaan program-program pembangunan seperti Sukan Untuk Semua, sukan berprestasi tinggi dan Sukan Para pada tahun yang sama.

“Selaras dengan Visi Atlet Bertaraf Dunia dan bagi menggalas sasaran pencapaian lima teras Sukan Malaysia, tumpuan akan diberi kepada pemantapan pembangunan atlet berprestasi tinggi,” katanya.


193,653 Murid Tahun 3 Hingga 6 Mulakan Kelas Bersemuka Di Sabah

KOTA KINABALU: Seramai 193,653 murid tahun tiga hingga enam memulakan sesi persekolahan di Sabah, hari ini.

Pengarah Pendidikan Sabah Datuk Dr Mistirine Radin berkata, jumlah itu membabitkan murid bagi sekolah rendah kerajaan dan swasta.

“Menerusi jumlah itu, 191,972 murid adalah dari sekolah rendah kerajaan manakala 1,681 murid membabitkan 18 sekolah rendah swasta yang berdaftar dengan Kementerian Pendidikan Malaysia.

“Jumlah murid tahun tiga membabitkan sekolah rendah kerajaan ialah seramai 49,747 orang, tahun empat (48,448 orang), tahun lima (47,143 orang) dan tahun enam (46,634 orang).

“Semua pelajar itu memulakan sesi pembelajaran secara bersemuka bermula hari ini (semalam) selepas dua bulan menjalani sesi pelajaran dan pembelajaran di rumah (PdPR) bagi sesi persekolahan 2021,” katanya dalam kenyataan media, hari ini.

Sesi persekolahan bersemuka bagi pra-sekolah, tahun satu dan dua pula sudah bermula pada 1 Mac lalu manakala sesi persekolahan bagi sekolah menengah akan bermula pada 4 dan 5 April depan.

Sementara itu, tinjauan di Sekolah Kebangsaan Sri Gaya, di sini, mendapati ibu bapa hanya dibenarkan menghantar anak masing-masing secara pandu lalu.

Semua murid disambut oleh guru bertugas yang menunggu di pintu pagar utama sekolah sebelum dibawa ke ruangan pemeriksaan suhu badan.

Murid juga diwajibkan memakai pelitup muka serta cecair basmi kuman dalam usaha mengelak penularan wabak Covid-19. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terus ‘Mengganas’, Rekod Tertinggi 6,976 Kes COVID-19 Hari Ini

PUTRAJAYA: Kementerian Kesihatan (KKM) melaporkan 6,976 kes baharu Covid-19, rekod tertinggi jangkitan harian sejak pandemik melanda negara tahun lalu.

Rekod tertinggi sebelum ini adalah 6,806 kes pada 20 Mei lalu.

Menerusi ciapan di Twitter Ketua Pengarah Kesihatan, Dr Noor Hisham Abdullah, berkata jumlah jangkitan kini adalah 512,091.

Selangor mencatat jumlah kes harian tertinggi, dengan 2,235.

Ini diikuti Sarawak (663), Kelantan (626), Johor (549), Kuala Lumpur (447), Negeri Sembilan (434), Kedah (422), Pulau Pinang (372), Perak (279), Terengganu (266), Pahang (263), Melaka (209), Sabah (136), Labuan (37), Putrajaya (30) dan Perlis (8).


COVID-19: 3,048 Kes Baharu & 11 Kematian Hari Ini

KUALA LUMPUR: Malaysia merekodkan sebanyak 3,048 kes baharu COVID-19 menjadikan jumlah keseluruhan kes kini sebanyak 186,849 kes.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu sebanyak lapan kes import dilaporkan mendapat jangkitan di luar negara.

“Kes aktif dengan kebolehjangkitan COVID-19 kini sebanyak 41,076 kes,” katanya menerusi kenyataan pada Isnin.

Mengenai penularan jangkitan COVID-19 mengikut negeri, katanya Selangor mencatatkan kes harian tertinggi dengan pertambahan sebanyak 1,035 kes dan diikuti Johor (529) dan Sabah (348).

Dalam pada itu, Dr Noor Hisham berkata, terdapat pertambahan sebanyak 11 kes kematian baharu menjadikan jumlah kes kematian secara keseluruhannya kini 689 kes.

Setakat ini, sebanyak 261 pesakit sedang menerima rawatan di Unit Rawatan Rapi (ICU) dan daripada jumlah itu, 101 orang memerlukan bantuan pernafasan.

Dalam pada itu, jumlah kes sembuh terus mencatat peningkatan sebanyak 3,638 kes menjadikan jumlah kumulatif kes sembuh kini sebanyak 145,084 kes.


Budak 12 Tahun Lahir Anak Di Tapak Sampah

KIEV: Seorang budak perempuan berusia 12 tahun yang tinggal di tapak pelupusan sampah melahirkan anak hasil hubungan dengan teman lelaki berusia 20 tahun.

Kanak-kanak berketurunan Gipsi itu tidak tahu dia sebenarnya sakit bersalin dan ditemui menjerit ketakutan oleh pengawal tapak pelupusan sampah itu yang terus menghubungi talian kecemasan.

Bayi itu dilahirkan menerusi pembedahan pada 14 September lalu selepas proses bersalin sukar yang mengambil masa 10 jam, lapor Daily Mail.

Dr Olena Sadova memberitahu media tempatan: “Saya masih terkejut dengan kejadian ini. Seorang kanak-kanak melahirkan anak.

“Budak itu amat kotor dan biadap (mengasingkan diri daripada orang ramai). Dia juga ketakutan dan tidak sedar apa yang sebenarnya berlaku.

“Proses bersalin mengambil 10 jam dan kami semua terkesan dengannya. Semua yang terbabit dengan kelahiran itu menangis selepas ia selesai.”

Sementara itu, seorang saudara ibu muda itu, Volodymyr Pap memberitahu media tempatan amalan berkahwin pada usia muda memang menjadi budaya masyarakatnya.

“Melahirkan anak pada usia 12 tahun bukan pelik untuk masyarakat kami, malah isteri saya sendiri baru berusia 13 tahun,” katanya.-Agensi


WARISAN Terima Hampir 1,000 Ahli Baharu Di Tawau & Kalabakan

KALABAKAN: Prestasi baik Parti Warisan Sabah (Warisan) dalam memberi khidmat kepada masyarakat menyaksikan hampir 1,000 individu menyertai parti berkenaan di sekitar Tawau dan Kalabakan, dalam dua majlis berasingan, dekat sini, semalam.

Terdahulu, seramai 225 penduduk Kampung Murut, Kalabakan menyerahkan borang keahlian parti kepada Ketua Bahagian Kalabakan Warisan Sarifuddin Hatta di Rumah Rehat Felda, semalam.

Turut hadir dalam majlis berkenaan Ahli Parlimen Kalabakan Ma’mun Sulaiman.

Menurut Ma’mun, kemasukan bekas ahli Barisan Nasional itu disebabkan mereka yakin dengan kepimpinan Warisan dalam membela nasib rakyat.

“Hampir setiap yang kami janjikan dalam Pilihan Raya Umum lalu, berjaya direalisasikan terutamanya membabitkan pemilikan tanah adat.

“Justeru, saya percaya, kemasukan mereka ke Warisan adalah kerana mahu melihat lebih banyak pembelaan terhadap rakyat pada masa akan datang,” katanya.

Tambahnya, ia satu perkembangan positif yang mana keyakinan orang ramai terhadap Warisan terus utuh walaupun berdepan serangan dari parti lawan setiap hari.

Sementara itu, dalam majlis berasingan  lebih 700 ahli dari parti lawan di sekitar daerah Tawau menyerahkan borang keahlian Warisan kepada Naib Presiden Warisan, Datuk Jaujan Sambakong dalam Majlis Bersama Pemimpin Anak Negeri Daerah Tawau Dan Kalabakan, di sini, semalam.

Berikutan penyerahan borang tersebut membabitkan lima cawangan, secara tidak langsung memberi gambaran jelas mereka tidak lagi mahukan kepimpinan lama.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Demam Babi Afrika Kini Dikesan Di Penampang

KOTA KINABALU: Penampang menjadi daerah ke-20 dilanda penularan Demam Babi Afrika (ASF), di Sabah.

Timbalan Ketua Menteri Jeffrey Kitingan, berkata virus itu pertama kali dikesan pada 14 Dis dan tersebar ke lima perkampungan di Inobong, Sugud dan Koidupan, di daerah berkenaan.

“Kes melibatkan 229 babi dalam kandang belakang rumah dimiliki enam pemilik berbeza. Kerugian dijangkakan mencecah RM115,000,” katanya dalam kenyataan.

Kitingan yang juga Menteri Pertanian dan Perikanan negeri, berkata Penampang mempunyai dua ladang babi komersial membabitkan kira-kira 2,900 haiwan itu.

Bagi mengelak penyakit menular ke daerah berhampiran, katanya, kementerian menerusi Jabatan Perkhidmatan Veterinar (JPV) akan melaksanakan kempen kesedaran di Penampang bagi memastikan orang ramai mendapat maklumat mengenai ASF.

Jabatan itu juga akan memantau dan mengawal pergerakan babi serta produk daging haiwan itu, untuk memastikan tiada yang keluar dari daerah berkenaan buat masa ini.

Sejak penularan ASF tahun lalu, 10 daerah kini bebas penyakit itu selepas 60 hari. Daerah berkenaan adalah Kota Marudu, Pitas, Sandakan, Kinabatangan, Beluran, Telupid, Tongod, Tawau, Lahad Datu dan Semporna.

“Kerajaan sedar kegusaran orang ramai khususnya memandangkan Tahun Baharu Cina bakal disambutan tidak lama lagi. Bagaimanapun, kami kekal optimis bahawa bekalan daging babi di Sabah akan mencukupi untuk memenuhi permintaan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Sambutan Hari Raya Aidilfitri Peringkat Negeri – Shafie

KOTA KINABALU: Kerajaan Sabah memutuskan tiada sambutan Hari Raya Aidilfitri di peringkat negeri Sabah akan diadakan tahun ini susulan jangkitan wabak Covid-19 yang kini memasuki gelombang ketiga.

Ketua Menteri Datuk Seri Panglima Mohd Shafie Apdal berkata, keputusan itu diambil sebagai langkah mengelakkan penularan wabak Covid-19 di negeri ini.

Beliau juga meminta umat Islam di negeri ini supaya menunaikan Solat Sunat Tarawih di rumah masing-masing bagi membendung penularan wabak tersebut.

Dalam pada itu, beliau berkata, persidangan Dewan Undangan Negeri (DUN) pada 16 hingga 23 April ini juga hanya melibatkan Ahli Dewan Undangan Negeri (ADUN) serta beberapa pegawai yang dibenarkan sahaja.

Katanya, acara rasmi kawalan kehormat dan jamuan sempena perasmian sidang DUN tidak akan dijalankan demi membendung penularan wabak Covid-19.

Mengenai kemasukan pengunjung dari luar Sabah sepanjang tempoh Perintah Kawalan Pergerakan berkuatukuasa, Mohd Shafie berkata, perkara itu akan diselaraskan dengan Imigresen Kuala Lumpur bagi memastikan pergerakan terhad untuk mereka datang ke Sabah.

Bagi individu yang berasal dari Sabah dan mahu pulang ke Sabah pula, mereka perlu menjalankan pemeriksaan kesihatan bagi memastikan mereka betul-betul bebas daripada jangkitan Covid-19.

Katanya, berkemungkinan mereka mempunyai sejarah perjalanan ke negara-negara yang terjejas teruk akibat wabak Covid-19 seperti China mahupun Itali.

Pengerusi Majlis Keselamatan Negeri (MKN), kerajaan negeri telah mengambil langkah drastik bagi membendung wabak Covid-19 ini sejak di peringkat awal dengan mengadakan sekatan penerbangan dari Wuhan, China.

“Masalah sekarang, wabak ini tersebar daripada rakyat Malaysia sendiri dan ia melibatkan modus operandi berlainan.

“Maka, kita kawal penularan ini dengan mengeluarkan perintah kawalan. Namun, ini bukan untuk membuatkan rakyat kita panik, tapi untuk memperlihatkan keseriusan kerajaan mengawal penularan wabak ini,” ujarnya.

Berkenaan barangan keperluan, beliau memberi jaminan bekalan barangan keperluan harian di Sabah mencukupi sepanjang tempoh Perintah Kawalan Pergerakan berkuatkuasa dari 18 hingga 31 Mac. – BorneoToday


‘Saya Guru Praktikal Yang Rakam Video, Saya Yang Diberhentikan Kerja, Bukan Cikgu Tetap Itu’

Perkembangan terkini mengenai kes cikgu menolak dan mencampak murid lelaki di sebuah pusat pendidikan di Shah alam.

Guru praktikal yang membuat rakaman video dalam kelas untuk dihantar kepada pihak universiti (rutin) sehingga menampakkan adegan kekasaran yang dilakukan guru wanita terhadap murid, tampil memberi penjelasan agar netizen tidak salah faham.

Guru praktikal yang dikenali sebagai Irma berkata, dia mengaku dia membuat rakaman video itu. Seperti yang dilaporkan media semalam, video tersebut diviralkan oleh tunangnya. Akibatnya, Irma diberhentikan serta-merta.

“Tolong betulkan balik ye. Saya cikgu praktikal, saya yang rekod. Cikgu itu (dalam video viral) cikgu tetap. Saya yang diberhentikan, bukan cikgu (tetap) itu.

“Saya rekod untuk video pembelajaran sebenarnya. Kena bagi kepada pensyarah sebab saya praktikal. Masa kejadian itu, saya tak perasan. Dah habis baru perasan dan betul saya dibuang (diberhentikan),” katanya.

Kronologi kejadian sebenar jika mengikut susunannya:

Video viral berdurasi 10 saat itu dirakam oleh guru praktikal bagi tujuan laporan untuk dihantar kepada pihak universiti. Dan dikatakan guru praktikal itu tidak menyedari kejadian itu turut dirakam lensanya.

Adegan kekasaran yang berlaku kepada murid lelaki itu disedari oleh tunang kepada guru praktikal berkenaan yang kemudian bertindak memuat naik klip video pendek itu di media sosial dan seterusnya viral sehingga mengundang pelbagai reaksi netizen.

Menyedari video yang membabit guru wanita (tetap) viral di media sosial, pihak pusat pendidikan telah bertindak memberhentikan guru praktikal serta-merta.

Ibu kepada murid yang dikasari juga telah membuat laporan polis. Bertindak di atas laporan itu, polis telah memanggil guru wanita terbabit untuk memberi keterangan bagi membantu siasatan.

Bagaimanapun, menurut satu sumber, guru wanita itu menafikan dakwaan tersebut dan mengatakan apa yang berlaku dalam video tersebut hanyalah sekadar lakonan.

Polis kini sedang menjalankan siasatan mengikut Seksyen 31 (1) Akta Kanak-Kanak.

Bapa kepada salah seorang murid yang dihantar ke pusat pendidikan tersebut (cawangan lain), Sheikh Al Fariq berjumpa dengan pihak pengetua untuk meminta penjelasan. Pengetua wanita itu menjelaskan, tindakan telah diambil termasuk membuat laporan polis.

“Cikgu itu akan diambil tindakan sewajarnya dan akan diberhentikan kerja serta-merta dan report polis telah dibuat,” tulisnya tetapi tidak menyatakan sama ada guru tetap atau guru praktikal yang diberhentikan.

Orang ramai masih menunggu keputusan siasatan pihak polis berhubung kes tersebut. Rata-rata berharap guru wanita itu dikenakan tindakan kerana perbuatannya bukan sahaja tidak boleh diterima, tetapi juga memalukan imej guru.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Balik Kampung, Ziarah Kubur, Berpesta Antara Lapan Aktiviti Tidak Dibenarkan Semasa Aidilfitri Di Sabah

KOTA KINABALU, 21 Mei: Ziarah kubur merupakan antara lapan aktiviti yang tidak dibenarkan semasa perayaan Aidilfitri di Sabah, kata Setiausaha Kerajaan Negeri Datuk Safar Untong.

Beliau berkata tujuh lagi aktiviti tidak dibenarkan sepanjang Aidilfitri tahun ini ialah berkunjung ke rumah saudara-mara; balik kampung; rumah terbuka; berjemaah di masjid; kenduri; marhaban dari rumah ke rumah dan berpesta.

“Kerajaan negeri melalui Pusat Arahan COVID-19 Sabah menasihati semua rakyat di negeri ini supaya mematuhi prosedur operasi standard (SOP) dikeluarkan Majlis Keselamatan Negara semasa sambutan Aidilfitri dan perayaan kebudayaan etnik.

”Adalah diingatkan sepanjang tempoh perayaan, sambutan hanyalah dibenarkan dalam kalangan keluarga tinggal serumah sahaja dan hendaklah tidak melebihi 20 orang bergantung kepada keluasan rumah,” katanya dalam kenyataan di sini, hari ini.

Safar berkata kerajaan negeri juga berharap dengan pematuhan SOP itu akan dapat membantu mengurangkan penularan jangkitan COVID-19 dalam kalangan komuniti.

Orang ramai dimohon untuk memastikan penjagaan kesihatan dan kebersihan diri sentiasa diutamakan, selain mengamalkan penjarakan sosial, katanya.- BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


AirAsia Sambung Semula Operasi Domestik Mulai 29 April

KUALA LUMPUR – AirAsia Group Bhd akan menyambung semula penerbangan domestiknya yang dijadualkan mulai 29 April ini sebelum diperluaskan ke destinasi antarabangsa bergantung kepada kelulusan kerajaan.

Syarikat penerbangan itu dalam kenyataan hari ini berkata, penerbangan antarabangsa ke Thailand dan Filipina dijadual bermula 1 Mei manakala Indonesia pada 7 Mei.

“Penyambungan semula perkhidmatan ini adalah untuk beberapa laluan domestik terpilih manakala penerbangan ke destinasi antarabangsa akan disambung semula secara berperingkat apabila keadaan bertambah baik dan sehingga kerajaan menarik semula sekatan perjalanan.

Penerbangan telah sedia untuk ditempah di laman web airasia.com dan aplikasi mudah alih dan tetamu juga boleh menggunakan akaun kredit mereka untuk menebus penerbangan ini,” katanya.

AirAsia berkata, maklumat lanjut mengenai laluan lain dan jadual penerbangan akan diumumkan beberapa minggu akan datang tertakluk kepada kelulusan kerajaan.

Presiden AirAsia Group (Syarikat Penerbangan), Bo Lingam berkata, pihaknya mengemas kini prosedur pengendalian tetamu secara menyeluruh mulai pelepasan sehingga penerbangan berikutan pandemik Covid-19.

“Kami bekerjasama rapat dengan pihak berkuasa lapangan terbang untuk memastikan semua saranan langkah pencegahan dilakukan untuk memastikan perjalanan yang selamat dan selesa untuk semua,” katanya.

Beliau berkata, AirAsia bekerjasama secara aktif dengan semua pengawal selia, kerajaan, pihak berkuasa penerbangan awam dan kesihatan serta mematuhi panduan Pertubuhan Kesihatan Sedunia (WHO) dan Pertubuhan Penerbangan Awam Antarabangsa (ICAO) untuk memastikan standard tertinggi dalam setiap penerbangan.

Penumpang dinasihatkan mengamalkan langkah-langkah perlindungan yang disyorkan secara universal termasuk memakai topeng muka, penjarakkan sosial dan menjaga kebersihan diri.

“Semua pesawat yang dilengkapi Penapis Udara Kecekapan Tinggi (HEPA) standard hospital juga akan melalui prosedur pembasmian kuman secara menyeluruh selepas setiap penerbangan,” katanya.

Mereka dinasihatkan menyemak nasihat perjalanan di airasia.com dan platform media sosial di samping memeriksa status penerbangan di airasia.com/flightstatus untuk maklumat terkini berikutan keadaan yang sentiasa berubah pada masa ini. – Bernama


Curi Air, Syarikat Kontraktor Binaan Dikompaun RM10 Ribu

TAWAU: Jabatan Air Tawau (JAT) mengeluarkan kompaun RM10,000 terhadap syarikat kontraktor binaan dipercayai membuat penyambungan paip air secara haram di premis yang terletak di Jalan Cempaka, Off Jalan Kuhara, di sini hari ini.

Jurutera JAT, Asabri Robensen berkata, pihaknya yang menjalankan operasi bermula pukul 10:40 pagi berjaya mengesan dan bertindak melakukan pemotongan sambungan paip secara haram tersebut.

“Siasatan mendapati terdapat satu penyambungan haram daripada stand paip 3/4 inci yg disambungkan terus ke tapak binaan di bawah pengurusan syarikat berkenaan.

“Tindakan pemotongan keatas sambungan haram tersebut telah dilakukan oleh Penguatkasa Jabatan Air Tawau dan mengeluarkan kompaun RM10,000 atas kesalahan terbabit.

Beliau berkata, kes disiasat dibawah Seksyen 49(b) Enakmen Bekalan Air Negeri Sabah 2003.

Dalam pada itu, JAT menegaskan supaya pengguna dapat mematuhi undang-undang sebagaimana yang dinyatakan dalam Enakmen Bekalan Air 2003 atau berdepan dengan denda yang berat jika didapati melakukan kesalahan.

“Mana-mana individu mahupun syarikat yang dikenakan tindakan kompaun sebelum ini agar menjelaskan bayaran kompaun dengan segera sebelum pihak Jabatan Air Tawau mengambil tindakan mahkamah dan akan menyulitkan lagi proses membuat penyambungan meter baharu.

“Saya juga memohon kerjasama dari orang ramai untuk memaklumkan sekiranya berlaku sebarang kes kecurian atau kebocoran paip air segera melaporkan ke No.Careline Jabatan Air Sabah di 088 – 326888. – SabahNewsToday


Tangguh CIQ Kalabakan Bakal Rugikan Ekonomi Sabah – Bung Moktar

KALABAKAN : Keputusan menangguhkan pembinaan Kompleks Imigresen, Kastam dan Kuarantin (CIQ) bernilai RM600 juta di Serudong di sini, dilihat bakal merugikan ekonomi Sabah, berikutan Kalimantan Timur akan dibangunkan sebagai ibu negara baharu Indonesia.

Timbalan Ketua Menteri Datuk Seri Bung Moktar Radin berkata Sabah terutama kawasan pantai timurnya bakal mendapat tempias ekonominya, namun bagi meraih faedah ekonomi itu kemudahan asas seperti CIQ dan Lebuh Raya Trans-Borneo menghubungkan Sabah-Kalimantan perlu disediakan.

Sehubungan itu, beliau memohon kerajaan Persekutuan untuk menarik balik penangguhan itu kerana CIQ Kalabakan dilihat akan menjadi antara pintu masuk utama Sabah dan Kalimantan Utara seterusnya memberikan limpahan ekonomi terutama kepada penduduk setempat.

“Sudah terlalu lama Sabah ketinggalan daripada sektor ekonomi berbanding Semenanjung walaupun hakikatnya kita menyumbang hasil yang banyak, apabila ada projek yang baik diumumkan, kerajaan pula menangguhkan atas alasan tiada peruntukan.

“Alasan ini tidak boleh diterima kerana CIQ itu akan membantu lonjakan ekonomi Sabah kesan daripada perpindahan ibu kota Indonesia di Kalimantan…ini (penangguhan) amat mengejutkan lebih-lebih lagi projek berkenaan telah pun bermula dan berjalan dengan lancar,” katanya dalam kenyataan malam ini.

Bung Moktar berkata sekiranya keputusan penangguhan itu diteruskan maka Sabah dilihat akan terus ketinggalan terutama daripada segi ekonomi meskipun peluang untuk memajukan ekonomi itu sudah terbuka di depan mata.

Rabu lepas (23 Mac), Menteri Kerja Raya Datuk Seri Fadillah Yusof ketika menjawab secara bertulis soalan Ma’mun Sulaiman (Warisan-Kalabakan) di Parlimen, dilaporkan berkata bahawa CIQ Kalabakan ditangguhkan berikutan tiada peruntukan diberikan Kementerian Kewangan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UAE Benarkan Kahwin ‘Online’

DUBAI: Emiriyah Arab Bersatu (UAE) melancarkan perkhidmatan perkahwinan dalam talian yang membolehkan pasangan meneruskan pernikahan walaupun dalam sekatan pergerakan akibat pandemik Covid-19.

Kementerian keadilan berkata, warga UAE dan penduduk di sana boleh memilih tarikh untuk majlis perkahwinan dalam talian yang akan dikendalikan menerusi pautan video bersama jurunikah selepas semua dokumen berkaitan diluluskan.

Menerusi prosedur itu, jurunikah akan mengesahkan identiti pasangan dan saksi sebelum sijil nikah diserahkan kepada mahkamah khas untuk pengesahan.

Pasangan pengantin akan menerima pengesahan sijil nikah itu melalui mesej teks.

Perkhidmatan ini diperkenalkan selepas Dubai menggantung urusan berkaitan perkahwinan dan perceraian akibat kekangan pergerakan bagi mengekang Covid-19.

Namun, sehingga kini tidak ada sebarang maklumat mengenai langkah menyelesaikan urusan perceraian sepanjang tempoh sekatan pergerakan.

UAE mencatatkan 3,700 kes jangkitan Covid-19, termasuk 20 kematian.- AFP


Acu Pistol Mainan Ketika Minta Sedekah, 15 Palauh Ditahan Di Lahad Datu

LAHAD DATU: Padah meminta sedekah seraya mengacukan pistol mainan, seorang kanak-kanak palauh lelaki bersama 14 individu lain ditahan sepasukan anggota polis Ibu Pejabat Polis Daerah (IPD) Lahad Datu.

Mereka ditahan dalam operasi cantas di kawasan lampu isyarat Taman Aman Jaya dan Bandar Sri Perdana kira-kira pukul 10.36 pagi Rabu.

Ketua Polis Daerah Lahad Datu, ACP Nasri Mansor berkata, bertindak atas gambar yang tular di media sosial seorang kanak-kanak palauh tidak berbaju memegang pistol mainan ketika meminta sedekah, pegawai dan anggota dari Bahagian Siasatan Jenayah IPD Lahad Datu pergi ke lokasi.

Kesemua 15 yang ditahan itu berusia antara enam bulan hingga 31 tahun.

“Siasatan lanjut mendapati kesemua mereka tidak memiliki sebarang dokumen pengenalan diri yang sah.

“Daripada kesemua tahanan itu, 11 daripadanya adalah kanak-kanak,” katanya dalam kenyataan.

Menurut Nasri, siasatan polis mendapati senjata yang dipegang kanak-kanak itu ketika meminta sedekah merupakan pistol mainan yang diberi ibunya untuk bermain dengan kanak-kanak lain.

“Kesemua yang ditahan dibawa ke IPD Lahad Datu untuk tindakan lanjut dan kes disiasat dibawah Seksyen 6(1)(c) Akta Imigresen 1959/63,” katanya.


Lantikan Amarjit Tidak Jejas Imej & Kredibiliti Kerajaan Sabah

KOTA KINABALU: Ketua Menteri Datuk Seri Panglima Haji Mohd Shafie Apdal tidak melihat isu pelantikan Datuk Amarjit Singh sebagai Pengarah Jabatan Air Negeri Sabah (JANS) akan menjejaskan imej Kerajaan Negeri.

Beliau berkata, isu itu mungkin mendatangkan kesan namun, ia tidak dilihat sehingga mampu menjejaskan imej kerajaan.

“Kemungkinan ada kesan tapi bukan hanya sebab satu pelantikan itu ia boleh menjejaskan imej Kerajaan Negeri yang ada.

“Kita sudah bagi makluman bahawa pelantikannya bermula sebagai pegawai kerajaan secara kontrak dan selepas itu barulah beliau dimasukkan untuk menjadi Pengarah JANS. Sekiranya itu dilakukan lebih awal maka, ia memang sesuai dengan peraturan yang ada,” katanya ketika ditanya mengenai kritikan dilemparkan Ketua Wanita PKR Sabah Rahimah Majid berkaitan isu pelantikan Amarjit Singh.

Beliau berkata demikian ketika ditemui selepas menerima Kunjungan Hormat Persatuan Perusahaan Kayu Kayan Sabah (STIA) dan beberapa persatuan kayu kayan lain, di Pusat Pentadbiran Negeri Sabah (PPNS), di sini pada Isnin.

Mohd Shafie, yang juga Presiden Parti Warisan Sabah (WARISAN) berkata, sesiapa sahaja berhak menyuarakan pandangan masing-masing biarpun mereka berada dalam parti yang bekerjasama dengan WARISAN membentuk Kerajaan Sabah.

“Pada saya dia berhak untuk suarakan pandangannya. Kita tidak boleh sekat mana-mana pihak untuk menyuarakan pandangan. Kemungkinan mereka rasa itu betul tapi, kita tahu apa yang tidak betul.

“Saya tidak pernah menyatakan tentang keburukan dan perkara yang parti itu telah lakukan di peringkat negeri Sabah, banyak.

“Mereka sering menyuarakan reform (pembaharuan) harus dilakukan. Namun, pembaharuan yang macam mana mereka mahukan. Tiada pembaharuan yang perlu dibuat kerana jika dilihat ada pihak yang semalam kita berlawan tetapi mahu masuk balik jadi, buat apa mahu reform,” ujarnya.

Mengulas lanjut, Mohd Shafie berkata, beliau sentiasa mendengar pandangan semua pihak dan juga pandangan badan-badan tertentu namun, dalam masa sama kena lihat kerangka sedia ada kerana kerajaan mempunyai makluman dalaman yang membolehkan urusan pelantikan sebegitu diatasi.

Katanya, apa yang penting adalah masalah yang ada diselesaikan dengan sebaiknya.

Dalam laporan akhbar sebelum ini, Mohd Shafie menyatakan perlantikan Amarjit bukan menyalahi undang-undang sebaliknya pihak mahkamah hanya memutuskan pelantikan itu hanya bertentangan dengan Enakmen Bekalan Air Sabah 2003. Namun, tidak dinyatakan lantikan itu tidak sah.

Pada Ahad, Rahimah mengkritik tindakan kerajaan mempertikaikan pelantikan Amarjit yang dikatakan tidak sah di sisi undang-undang.

Katanya, pelantikan ahli WARISAN untuk mengetuai JANS dan keingkaran terhadap keputusan mahkamah telah menjejaskan kredibiliti dan integriti Kerajaan Negeri.

Rahimah berkata, maklum balas yang diterima di lapangan memperlihatkan isu itu telah merosakkan reputasi dan imej Kerajaan Negeri.

Menurutnya, kerajaan menunjukkan imej tidak baik keapda pelabur asing dan jika pelabur menjauhi Sabah, Ketua Menteri dan Kabinet Negeri harus bertanggungjawab.

Pada 9 Oktober, Mahkamah Tinggi Kota Kinabalu mengisytiharkan lantikan Pengarah JANS sebagai tidak sah.


Parti Cinta Sabah Akan Bertanding PRN Untuk Tubuh Kerajaan

KOTA KINABALU: Timbalan Presiden Parti Cinta Sabah (PCS) Wilfred Bumburing hari ini mendedahkan, parti itu akan bertanding bagi menubuhkan kerajaan negeri pada Pilihan Raya Negeri (PRN) akan datang.

Ini bermakna, parti yang kini diterajui bekas Menteri Luar Anifah Aman itu, bakal bertanding di lebih 37 kerusi iaitu lebih separuh daripada 73 kerusi yang akan dipertandingkan.

Bumburing berkata, senarai calon sudah diterima namun ia hanya akan dimuktamadkan kemudian.

Katanya, pengumuman calon dan kerusi ditandingi akan dibuat selepas Suruhanjaya Pilihan Raya (SPR) membuat pengumuman mengenai PRN.

“Perkara ini (jumlah kerusi ditandingi) akan diumumkan oleh presiden (Anifah), tetapi apa yang saya boleh bagi tahu kita mahu membentuk kerajaan negeri.

“Parti kini menerima sambutan yang baik daripada orang ramai sehinggakan borang keahlian ‘original’ juga habis dan kami terpaksa membuat salinan.

“Bangsa Sabah ini, mereka sudah menyampah dengan Warisan namun tiada hala tuju dan sebelum PCS dijenamakan semula, mereka tidak tahu mahu ke mana dan oleh itu selepas parti ini dijenamakan semula, ia mendapat sambutan luar biasa,” katanya dalam sidang media di Kolombong hari ini.

Bumburing berkata, parti itu mendapat sambutan kerana ia satu-satunya parti berbilang kaum yang mempunyai matlamat jelas untuk menubuhkan kerajaan.

“Jika kita lihat STAR, berapa kerusi mereka mahu tanding? Begitu juga dengan PBS (Parti Bersatu Sabah) walaupun memiliki lebih 40 bahagian tapi kita tengok keputusan mereka baru-baru ini, tengok keputusan di Batu Sapi dan 1 lagi parti iaitu Upko, mereka hanya ada berapa kerusi?

“Kenyataan Joniston (Bangkuai) baru-baru ini juga menyatakan PBS akan bertanding untuk menjadi rakan kongsi dominan, tapi bagi PCS kita akan bertanding untuk menjadi kerajaan.

“PCS mempunyai pemimpin yang sangat berpengalaman dan pernah memegang jawatan sebagai menteri luar selama 9 tahun dan beliau (Anifah) juga sentiasa konsisten dalam memperjuangkan MA63 (Perjanjian Malaysia 1963), ini kita boleh lihat sejak beliau berada dalam kerajaan lagi apabila memanggil pemimpin pembangkang ketika itu untuk membincangkan mengenai MA63,” katanya.

Sementara itu, ketika ditanya sama ada PCS suah bertemu atau sedia bekerjasama dengan mana-mana parti pada PRN nanti, Bumburing berkata ia belum diputuskan.

“Memanglah kalau pemimpin politik berjumpa, minum kopi itu perkara biasa tapi setakat ini kami belum putuskan perkara itu,” katanya.

Dalam pada itu, Bumburing berkata, walaupun PCS parti berbilang kaum yang berasaskan Sabah namun mereka bukan anti Melayu.

“Parti ini hanya anti polisi Umno dan bukan anti Melayu,” katanya.

Terdahulu, Bumburing turut menerima borang kemasukan menjadi ahli PCS oleh Ketua Penyelaras Parti Putra Sabah, Rekan Hussien.

Rekan dalam sidang media itu turut mendakwa kira-kira 500 ahli termasuk pimpinan tertinggi parti itu di Sabah mengikut jejaknya menyertai PCS.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Bertemu Muhyiddin Bincang MA63 & Isu-Isu Di Sabah

KOTA KINABALU: Ketua Menteri Datuk Seri Panglima Hajiji Haji Noor bertemu Perdana Menteri Tan Sri Muhyiddin Yassin di pejabatnya di Kuala Lumpur kelmarin.

Ini adalah pertemuan bersemuka pertama mereka sejak pilihan raya negeri Sabah tahun lalu.

Pada pertemuan lebih dari satu jam itu, Hajiji menekankan keperluan dan keutamaan Sabah untuk Rancangan Malaysia Ke-12(RMK12) dan membangkitkan isu-isu memenuhi MA63.

Hajiji juga memberi makluman terkini mengenai status peruntukan RM50 juta daripada kerajaan Persekutuan untuk mengekang wabak COVID-19 di Sabah. – Utusan Borneo


Kecewa dengan ejen pakej majlis perkahwinan, 10 laporan dibuat di Balai Polis Kota Kinabalu

SEDIH dan kecewa selepas pakej perkahwinan merangkumi hidangan makanan, sistem bunyi dan kelengkapan pelamin tidak seperti dijanjikan, sebanyak empat laporan polis dibuat ke atas syarikat yang menawarkan pakej berkenaan.

Difahamkan, pelbagai pakej antara RM5,000 hingga RM11,000 ditempah untuk majlis perkahwinan, namun apa yang disediakan didakwa tidak seperti dijanjikan menyebabkan mangsa membuat laporan polis.

Ketua Polis Daerah Kota Kinabalu, Asisten Komisioner Habibi Majinji berkata, secara keseluruhan pihaknya menerima 12 laporan polis dengan 10 daripadanya berkaitan pakej kelengkapan perkahwinan, manakala dua lagi adalah tender menyediakan makanan di institusi pengajian tinggi.

Katanya, daripada 10 laporan polis berkaitan pakej perkahwinan, empat sudah melangsungkan majlis manakala enam lagi belum dilangsungkan yang mana laporan pertama diterima pada 29 November lalu.

“Empat majlis sudah berlangsung, tetapi makanan disediakan tidak seperti dipersetujui dalam kontrak. Enam lagi mangsa membuat laporan polis selepas membaca mengenainya di Facebook,” katanya ketika dihubungi, hari ini.

Habibi berkata, mangsa membuat bayaran kepada syarikat terbabit melalui transaksi bank dan ada juga dibayar secara tunai.

Beliau berkata, suspek berusia 27 tahun sudah ditahan dan siasatan masih diteruskan mengikut Seksyen 420 Kanun Keseksaan iaitu menipu dan dengan curangnya mendorong supaya harta diserahkan.

“Sehubungan itu, saya menasihatkan pasangan yang bakal berkahwin supaya lebih berhati-hati dan memastikan syarikat atau ejen yang menawarkan pakej perkahwinan itu betul-betul telus,” katanya. – Harian Metro


(VIDEO) Petugas Kesihatan Tumbuk Muka Wanita Enggan Diperiksa Suhu Badan Untuk Kesan Koronavirus

Tular video yang menunjukkan seorang petugas kesihatan menumbuk wanita tanpa henti di bahagian muka selepas dia enggan menjalani pemeriksaan suhu badan bagi mengesan koronavirus.

Video tersebut viral di Weibo dan wanita terbabit yang duduk di lantai menjerit pada petugas kesihatan itu untuk menjauhkan diri darinya.

Wanita itu kemudian menyerang petugas kesihatan berkenaan yang membalas semula dan menumbuk muka wanita itu bertubi-tubi.

Difahamkan, kejadian itu berlaku di Wilayah Sichuan, selatan barat China. Video itu turut mencetuskan pelbagai reaksi di kalangan netizen.

“Jangan huru-harakan lagi keadaan, harap pekerja berkenaan tidak dipecat atau dikenakan tindakan tatatertib,” kata netizen.

“Mana boleh tolak pemeriksaan tu, tetapi dia (petugas kesihatan) juga tak patut tumbuk wanita tu,” kata seorang lagi netizen.


ESSCOM Senarai Empat Suspek Baharu Orang Dikehendaki

LAHAD DATU: Empat suspek warga Indonesia dimasukkan dalam senarai individu dikehendaki oleh pasukan Kawasan Keselamatan Khas Pantai Timur Sabah (ESSCOM) bagi tempoh Jun hingga Disember ini.

Komander ESSCOM, Datuk Ahmad Fuad Othman berkata, kesemua individu ini terlibat dalam kegiatan penculikan di Tambisan pada 2019.

Empat individu ini ialah Tista Hussein selaku ketua yang melakukan penculikan di Tambisan, Ahadin Hussein iaitu adik Tista, Ellam Sajirin @ Nasirin dan Ismuran Jirah.

Beliau berkata, empat lagi individu yang berada dalam senarai sedia ada sudah dineutralkan oleh pasukan keselamatan Filipina.

Keempat-empat yang dikeluarkan daripada senarai ini adalah hasil daripada kejayaan operasi pasukan keselamatan Filipina serta operasi menumpaskan kumpulan pengganas Abu Sayyaf di Beaufort.

Dengan tambahan empat suspek baharu ini, senarai orang dikehendaki ESSCOM kekal 20 orang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


6 maut, 200 cedera susulan rusuhan di Jakarta

JAKARTA: Enam maut dan 200 lagi cedera dalam ketegangan sivil di ibu kota Indonesia, kata gabenor bandar raya itu, Anies Baswedan, hari ini selepas suruhanjaya pilihan raya mengesahkan Presiden Joko Widodo menang pilihan raya bulan lalu.

“Menjelang 9.00 pagi ini, kira-kira 200 orang cedera dibawa ke lima hospital.

“Manakala, enam lagi terbunuh,” katanya kepada stesen penyiar TVOne, sambil menambah hospital melakukan bedah siasat bagi menentukan punca kematian. – Reuters


Cubaan Seludup Minyak Masak Paket Bersubsidi Gagal

SEMPORNA: Agensi Penguatkuasaan Maritim Malaysia (APMM) menggagalkan cubaan menyeludup keluar 340 kilogram (kg) minyak masak paket bersubsidi menerusi Ops Pluto Timur, semalam.

Pengarah Zon Maritim Semporna, Komander Maritim Norrimi Hassan, berkata, sepasukan anggota bot perondanya mengesan bot tanpa pendaftaran kira-kira 0.5 batu nautika arah utara Pulau Kulapuan, dekat sini, pada 9.30 pagi.

Bagaimanapun katanya, sebaik menyedari kehadiran anggota keselamatan juragan bot memecut ke kawasan cetek sebelum melarikan diri ke kawasan daratan dan gagal dikesan.

“Pemeriksaan ke atas bot yang ditinggalkan suspek menemukan 340 paket minyak masak bersubsidi disyaki cuba diseludup ke negara jiran.

“Nilai keseluruhan rampasan termasuk bot bersama dua unit enjin sangkut dianggarkan berjumlah RM5,350 dan kes disiasat mengikut Akta Kawalan 1961,” katanya dalam kenyataan di sini, malam tadi.

Norrimi berkata, sepanjang Februari hingga Jun tahun ini, 2,953 kg minyak masak paket bersubsidi dirampas di perairan Semporna.

Katanya, siasatan lanjut masih dijalankan dan pihaknya percaya kegiatan penyeludupan barang kawalan terbabit didalangi sindiket membabitkan warga asing dan penduduk tempatan.

“Orang ramai yang mempunyai maklumat berkaitan sebarang aktiviti pelanggaran undang-undang termasuk kegiatan penyeludupan supaya menghubungi Pusat Zon Maritim Semporna di talian 089-782619 atau MERS 999,” katanya. – HMetro


Pengembara 11 Negara Wajib Jalani Kuarantin Sebelum Masuk Sabah

KOTA KINABALU : Kerajaan Sabah menetapkan pengembara dari 11 negara dikehendaki menjalani kuarantin wajib sebelum memasuki negeri itu berkuat kuasa 28 Dis (Selasa) ini, kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 Sabah itu berkata pengembara yang terlibat adalah dari United Kingdom, Arab Saudi, Australia, Norway, Perancis, Kanada, Denmark, Nigeria, Amerika Syarikat, India dan Pakistan.

“Pengembara hendaklah menjalani kuarantin wajib melalui Pintu Masuk Antarabangsa Pertama di pusat kuarantin yang ditetapkan kerajaan sebelum dibenarkan untuk memasuki atau meneruskan penerbangan ke Sabah,” katanya menerusi kenyataan malam ini.

Sementara itu, Masidi berkata Sabah merekodkan 108 kes COVID-19 hari ini menjadikan jumlah kumulatif 239,590 kes dengan satu kematian dilaporkan di Kota Belud.

“Bilangan pesakit COVID-19 sembuh ialah 222 menjadikan jumlah kumulatif (sembuh) 232,293 orang, manakala 678 pesakit sedang menerima rawatan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga emas maut dirempuh bas ekspres

RANAU: Seorang wanita warga emas berusia 74 tahun maut selepas dirempuh bas ekspres ketika melintas jalan di Kilometer 151, Jalan Kota Kinabalu – Sandakan, berhampiran Kampung Paginatan, di sini, semalam.

Dalam kejadian kira-kira jam 3 petang itu, mangsa, Lahim Gomboling dari Kampung Paus, Ranau dikatakan berjalan pulang dari klinik kesihatan ke rumahnya.

Bagaimanapun, ketika melintas jalan, mangsa dipercayai tidak menyedari sebuah bas ekspres sedang menuju ke arahnya.

Ketua Polis Daerah Ranau, Deputi Superintendan Mohd Sharul Abdul Wahab, berkata siasatan awal mendapati mangsa melintas jalan raya tanpa melihat kenderaan pada arah kiri dan kanan.

Katanya, akibat rempuhan itu, mangsa cedera parah di kepala dan disahkan meninggal dunia oleh pihak perubatan hospital Ranau di lokasi kejadian.

“Kenderaan bas ekspres yang membawa 20 penumpang itu bergerak dari Ranau menuju Kota Kinabalu. Pemandu bas gagal memberhentikan kenderaan ekoran kedudukan mangsa yang terlalu hampir.

“Mangsa yang dirempuh tercampak ke bahu kiri jalan dan meninggal dunia serta-merta,” katanya ketika dihubungi, hari ini.

Mohd Shahrul berkata, siasatan kes masih diteruskan mengikut Seksyen 41(1) Akta Pengangkutan Jalan (APJ) 1987. – Berita Harian


COVID-19: Operasi Beberapa Ladang, Barter Trade Di Sabah Dihentikan

KOTA KINABALU : Perniagaan tukar barang (barter trade) dan operasi beberapa ladang kelapa sawit di Sabah akan dihentikan sehingga satu tempoh yang akan diberitahu kemudian dalam usaha menangani penularan wabak COVID-19.

Ketua Menteri, Datuk Seri Mohd. Shafie Apdal berkata, keputusan berkenaan dibuat melalui mesyuarat Majlis Tindakan Keselamatan Negeri hari ini yang memutuskan sistem niaga berkenaan perlu dihentikan seketika sehingga wabak itu dapat dibendung.

“Aktiviti ini agak membimbangkan kerana ia membabitkan pekerja yang datang dari luar yang belum diketahui tahap kesihatan mereka.

“Kita tahu sistem perniagaan tukar barang ini melibatkan kapal-kapal dari luar seperti Indonesia yang datang untuk bertukar barang di Sabah dan ada juga kapal dari Hong Kong yang memuatkan ikan hidup dari Sabah,” katanya selepas mempengerusikan mesyuarat itu di sini, hari ini.

Mohd. Shafie berkata,  kerajaan juga telah mengarahkan beberapa ladang kelapa sawit di Kinabatangan dan Felda Sahabat, Lahad Datu  untuk menghentikan sementara operasi termasuk mengutip buah bermula hari ini.

“Arahan itu dikeluarkan disebabkan terdapat banyak kontak kes positif COVID-19 daripada kluster tabligh Masjid Seri Petaling berada di kawasan berkenaan,” katanya.

Semalam, Sabah Softwood Berhad (SSB) mengambil langkah drastik menutup sepenuhnya Ladang Bukit Batu di Kalabakan sejak 19 Mac lalu, selepas tujuh kakitangan termasuk keluarga mereka disahkan positif Covid-19.

Berikutan situasi tersebut, pihak pengurusan SSB membuat keputusan untuk menutup sepenuhnya operasi ladang termasuk melarang aktiviti keluar atau masuk di situ membabitkan 367 orang pekerja dan keluarga mereka.

Selain itu, Mohd. Shafie berkata, arahan juga dikeluarkan agar semua jemaah yang mengikuti Ijtimak Tabligh Dunia Zon Asia di Gowa, Sulawesi Selatan, dikuarantin di sebuah pusat kuarantin di Tawau sebelum dibenarkan balik ke kampung masing-masing.

“Mereka akan dikuarantin untuk satu tempoh yang lebih lama untuk memastikan mereka benar-benar bebas daripada wabak COVID-19. Kami tidak mahu mereka balik ke kampung masing-masing sekiranya mereka belum disahkan benar-benar sihat.

“Setakat ini saya difahamkan terdapat lima orang jemaah berkenaan sedang dikuarantin dan akan ada sembilan orang lagi bakal tiba di pusat kuarantin berkenaan. Namun kami belum mengetahui berapa sebenarnya jumlah mereka yang hadir ke perhimpunan itu,” katanya.

Katanya, kerajaan Sabah juga telah mengeluarkan peruntukan sebanyak RM200,000 kepada Pejabat Perhubungan Negeri Sabah di Kuala Lumpur untuk memberi bantuan kepada pelajar asal negeri ini yang belajar di luar Sabah.


PPM Kudat rampas rokok seludup pelbagai jenama

KUDAT, 29 Dis – Pasukan Polis Marin (PPM) Kudat berjaya merampas sebanyak 5,480 bungkus rokok pelbagai jenama dipercayai diseludup masuk ke sini dalam serbuan di kawasan Kampung Kanibongan Pitas, semalam.

Komander PPM Wilayah 4 ACP Mohamad Pajeri Ali berkata serbuan terhadap sebuah van putih pada jam 5.45 petang itu mendapati rokok berkenaan tidak berkastam.

“PPM menahan pemandu van yang juga seorang lelaki tempatan berumur 27 tahun dan turut merampas kenderaan itu” katanya dalam kenyataan di sini, hari ini.

Mohamad Pajeri berkata jumlah keseluruhan nilai rampasan termasuk sebuah van berjumlah RM305,800.00  dan juga rampasan melibatkan wang tunai bernilai RM15,155.00.

Beliau berkata antara jenama rokok itu termasuk era biru, era black,  era hijau, era click, premium gold, premium black, D&J black, D&J merah, D&J ice plus dan D&J biru double switch.

Katanya, kes disiasat di bawah Seksyen 135 (1) (d) Akta Kastam 1967 kerana dengan disedarinya melindungi, menyembunyi dan menyimpan apa-apa barang tidak berkastam atau barang larangan.


Pembinaan Jalan Kalabakan-Serudong Tingkat Ekonomi Sempadan – Bung Moktar

TAWAU, 9 Jan : Pembinaan jalan raya sepanjang 39 kilometer (km) dari Kalabakan dekat sini hingga sempadan Malaysia di Serudong yang akan menghubungkan jalan ke Simanggaris di Kalimantan, Indonesia, dilihat mampu meningkatkan ekonomi sempadan.

Timbalan Ketua Menteri Sabah Datuk Seri Bung Moktar Radin berkata projek pembinaan itu penting selari dengan pemindahan ibu negara Indonesia ke Kalimantan dan bakal menjadi pengubah keadaan kepada pembangunan dan pendapatan rakyat tempatan di Sabah.

“Saya sudah memaklumkan kepada Perdana Menteri (Datuk Seri Ismail Sabri Yaakob) bahawa projek itu perlu segera dilaksanakan sebab ia akan memberi impak atau game change kepada rakyat Sabah termasuk dalam bidang ekonomi dan pelancongan.

“Saya percaya ia juga bantu pertingkat pembangunan di Sabah dan mungkin dengan adanya game change ini, Sabah akan terkeluar daripada kemiskinan, sebab itu saya dan pasukan melawat sendiri beberapa jajaran yang boleh digunakan untuk cadangan projek ini,” katanya kepada pemberita selepas melawat projek Empangan Air Cinta Mata di Gudang Empat di sini hari ini.

Bung Moktar yang juga Menteri Kerja Raya Sabah berkata pendekatan pembinaan itu juga bagi memudahkan akses rakyat di kedua-dua negara iaitu Malaysia dan Indonesia selain meningkatkan mutu keselamatan sempadan.

Sementara itu, katanya projek Empangan Air Cinta Mata di Gudang Empat bernilai lebih RM400 juta kini dalam proses untuk disiapkan sebelum hujung 2024 sekali gus dapat membekalkan air bersih kepada hampir seluruh penduduk Tawau.

“Projek ini tergendala akibat pelaksanaan beberapa kali Perintah Kawalan Pergerakan (PKP) dan pekerjanya juga melibatkan pekerja asing yang memerlukan permit kerja namun segala permasalahan itu diselesaikan,” katanya.

Dalam pada itu, beliau mahu air bersih dapat dibekalkan secara manual kepada penduduk terjejas air dengan Jabatan Air Negeri Sabah mengambil inisiatif seperti menghantar lori tangki air.

“Kita juga minta agar Jabatan Air menggunakan kontraktor air menghantar air ke kawasan terjejas, selain itu saya mencadangkan agar wakil rakyat setiap kawasan terjejas agar menggunakan peruntukan kawasan untuk mewujudkan satu stesen menempatkan tangki air.

“Misalnya, dalam satu stesen ada 10 tangki air dan lori tangki air boleh hantar air tiga kali dalam seminggu, seterusnya penduduk boleh mengambil air di stesen terlibat, saya tahu penduduk tanggung beban dan tekanan dengan masalah air,” katanya.

Bung Moktar berkata kerajaan sedang berusaha melaksanakan pelbagai projek pembinaan berkaitan air untuk dinikmati oleh rakyat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Abam Aku Datang Dengan Mak Di, bangunlah Abam” – Ali Puteh

GOMBAK: “Saya goncang kepala dia dan cakap Abam bangun, ini Angah dengan mak datang, kau kenapa macam ni?”

Itu perkongsian adik kepada Allahyarham Abam, Syed Ali Mubarak Syed Mohd Ridzuan, 31, menceritakan detik ketika beliau cuba mengejutkan abangnya di kediaman Allahyarham di Gombak pada pagi Isnin.

Ali menceritakan pada ketika itu dia masuk ke dalam bilik dan melihat abangnya itu kaku terbaring di atas katil dan dia cuba mengocangkan abangnya namun tiada sebarang respon kata Ali ketika ditemui Astro AWANI.

Dia sebelum itu menerima panggilan dari isteri Allahyarham yang menyatakan bahawa abangnya itu pengsan.

“Isteri dia kata dia (Abam) macam pengsan, saya masuk rumah dia, sebab rumah kami tidak jauh.

“Namun, beliau menyedari abangnya itu telah pergi buat selama-lamanya selepas mendapati tiada reaksi dari Abam.

“Tetapi dia tak menyahut, saya sedar abang saya dah tak ada (meninggal dunia). Tetapi saya kuatkan semangat, saya cakap pada diri saya, dia boleh bangun lagi ini, saya rapatkan muka saya dengan dia tapi memang dia dah pergi tinggalkan kami,” kata Ali yang sebak tidak dapat menahan emosi.

Kata Ali lagi, dia dan abangnya sebelum ini merancang untuk membuat rancangan memasak di laman sosial selepas Hari Raya Aidil Fitri nanti.

Kali terakhir dia bercakap bersama Allahyarham pada malam Ahad menerusi panggilan telefon.

“Malam tadi dia telefon saya, dia tanya mak macam mana, abang tak sihat ni. Tapi tidak apalah, abang makan ubat.

“Saya ingat macam biasa je, rupanya dia nak pergi meninggalkan kita. Saya terkilan sangat tak dapat nak berbual dengan dia lama,” kata Ali lagi.

Allahyarham Abam Bocey menghembuskan nafas terakhir di kediamannya di Gombak pada pagi Isnin.

Jenazah Allahyarham disembahyangkan di Masjid Zakaria, Gombak Utara sebelum dikebumikan di Tanah Perkuburan Islam, Sg Pusu petang ini. – Awani


Kerajaan Negeri Akan Naiktaraf Taman Air Panas Poring Ranau

RANAU: Kerajaan negeri menerusi Kementerian Pelancongan, Kebudayaan dan Alam Sekitar Sabah, akan menaiktaraf Taman Kolam Air Panas Poring dalam tempoh terdekat.

Menterinya, Datuk Christina Liew memberitahu, kementerian akan menaiktaraf destinasi  pelancongan itu pada tahun ini sebaik sahaja COVID-19 akan berakhir.

Menurutnya, Taman Air Panas Poring yang tidak pernah dinaiktaraf puluhan tahun itu akan dinaiktaraf bagi memenuhi keperluan para pengunjung khususnya pelancong luar negara.

“Antara yang akan dinaiktraf ialah laluan pejalan kaki, kemudahan penginapan, penambahan dan pembesaran petak kolam air panas dan banyak lagi yang memberi keselesaan kepada para pengunjung,” jelas Christina ketika berucap pada majlis bersama Ahli Persatuan Dewan Perniagaan Tionghua Ranau di Dewan Persatuan Hakka Ranau kelmarin.

Christina, turut memeklumkan bahawa beberapa kemudahan lokasi pelancongan yang lain seperti Taman Warisan Dunia Kinabalu (Kinabalu National Park) akan turut dinaiktaraf pada masa akan datang.

Beliau menambah, kerjasama dan komitmen para pemimpin memberi galakan kepada masyarakat setempat untuk mewujudkan pusat-pusat pelancongan khususnya di Ranau sebagai satu usaha bagi menarik lebih ramai pelancong dari dalam dan luar negara, ke arah menjana pendapatan masyarakatsetempat.

Sementara itu, Presiden Dewan Perniagaan Tionghua yang juga Pengerusi Persatuan Hakka Ranau, Datuk Jimmy Tham Yuk lliong dalam ucapan alu- aluannya berterima kasih atas kehadiran Christina ke majlis itu sambil menyifatkan sebagai satu suntikan semangat kepada para ahli perniagaan Tionghua dan warga Ranau yang terkesan berikutan penularan pandemik COVID-19.

Hadir sama pada majlis itu ialah Penasihat Undang-Undang Dewan Perniagaan Tionghua Ranau, Datuk Abidin Madingkir, Pemangku Ketua Cabang PKR P.179 Ranau, Peter Sumping, Pemaju Mukim Tambiau Mohimboyon, Meretha Jaudin yang mewakili PPM Karanaan, Awasi Ganie, Para Ahli Persatuan Perniagaan Tionghua Ranau, dan para jemputan yang lain.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penerima BSH Boleh Tuntut Bantuan Khairat Kematian RM1,000 – Abdul Rahim

KOTA KINABALU, 2 Julai: Penerima Bantuan Sara Hidup (BSH) berhak mendapat bantuan khairat kematian sebanyak RM1,000, kata Timbalan Menteri Kewangan I Datuk Abdul Rahim Bakri.

Beliau berkata tuntutan itu boleh dibuat melalui pejabat Lembaga Hasil Dalam Negeri (LHDN).

Selain itu, Abdul Rahim berkata penerima BSH juga secara automatik mendapat MySalam, iaitu skim perlindungan sosial kesihatan bagi meringankan beban perubatan ditanggung sekiranya dikenal pasti mempunyai antara 45 jenis penyakit kritikal.

”Antara faedah perlindungan ialah RM8,000 akan dibayar kepada mereka yang didiagnosis oleh hospital dan pusat perubatan bertauliah bagi 45 jenis penyakit kritikal.

Mereka juga berhak dilindungi apabila dimasukkan ke hospital RM50 sehari bagi tempoh 14 hari sebagai meringankan beban kewangan semasa sakit,” katanya dalam kenyataan di sini, hari ini.

Abdul Rahim berkata penerima BSH di luar bandar dan pedalaman khususnya di Sabah dan Sarawak perlu mendapat maklumat mengenai pelbagai lagi faedah sampingan daripada kerajaan Persekutuan yang boleh dimanfaatkan bagi meringankan beban.

Beliau berkata masih ramai penduduk layak di kawasan berkenaan belum menerima bantuan BSH terutama bagi mereka yang tidak memiliki akaun bank.

Justeru, Abdul Rahim berkata Kementerian Kewangan akan melaksanakan beberapa kaedah baharu bagi menyampaikan bantuan tunai kepada penduduk di kawasan terbabit, selain program turun padang dilakukan oleh Jabatan Perbendaharaan dan LHDN.

Ini termasuk menambah kiosk mesin juruwang automatik (ATM) Bank Simpanan Nasional serta melantik Pos Malaysia Berhad sebagai ejen BSN sebagai kemudahan penduduk luar bandar, katanya. – BERNAMA


Warisan Sah Bertanding PRN Johor

JOHOR BAHRU: Parti Warisan (Warisan) mengesahkan akan bertanding pada Pilihan Raya Negeri (PRN) Johor menjelang 12 Mac ini.

Presidennya, Datuk Seri Panglima Mohd Shafie Apdal membuat pengumuman itu pada Majlis pelancaran Warisan Johor sebentar tadi.

Beliau berkata, Warisan bertanding di Johor bagi memberi pilihan kepada rakyat Johor untuk memilih parti yang boleh membawa perubahan.

“Kita mahu mengambil alih kerajaan Malaysia, bukannya mengambil alih kerajaan negeri. Perubahan harus dilakukan.

“Itu sebabnya bila ada orang menyatakan, kalau kita tidak bekerjasama, kita akan kalah. Perlu diingat bukan parti yang menentukan kerajaan boleh berubah sebaliknua, yang menentukan kerajaan berubah adalah rakuat Malaysia. Bukan UMNO, bukan DAP, PKR dan AMANAH.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Zon Merah Sabah Kembali Meningkat

KOTA KINABALU: Zon merah COVID-19 di Sabah meningkat semula kepada 12 daerah hari ini berikutan peningkatan kes positif dilaporkan di Ranau dan Kudat yang sebelum ini berada dalam zon jingga.

Ranau hari ini mencatat 39 kes baharu berbanding lima kes semalam, menjadikannya antara tiga daerah merekodkan kes tertinggi selepas Kota Kinabalu (40) dan Penampang (45), manakala Kudat mencatat lima kes baharu berbanding hanya satu kes semalam.

Menteri Kerajaan Tempatan dan Perumahan negeri, Datuk Masidi Manjun, berkata peningkatan kes di Ranau berpunca daripada Kluster Paginatan yang dilaporkan hari ini membabitkan 35 kes baharu manakala 47 kumulatif kes.

“Daerah Kudat dan Ranau bertukar dari zon jingga ke zon merah hari ini, manakala daerah Pitas berubah dari zon jingga ke zon kuning dan Keningau bertukar dari zon merah ke zon jingga,” katanya dalam kenyataan media perkembangan COVID-19 Sabah di sini, malam ini.

Berikutan perkembangan itu, zon jingga di Sabah kini kembali kepada dua daerah iaitu Keningau dan Kalabakan, berbanding empat daerah semalam, manakala zon kuning juga 12 daerah diikuti satu zon hijau di Nabawan.

Masidi yang juga jurucakap COVID-19 Sabah, berkata secara keseluruhan sebanyak 252 kes baharu positif COVID-19 direkodkan hari ini menjadikan kumulatif sebanyak 34,977 kes.

Bagi kes sembuh, katanya, seramai 394 pesakit dibenarkan keluar hospital hari ini menjadikan kumulatif sembuh setakat ini 32,597 orang.

“Seramai 1,707 pesakit masih menerima rawatan iaitu 605 orang di hospital dan 1,102 orang di Pusat Kuarantin dan Rawatan Berisiko Rendah (PKRC), dengan 63 pesakit dirawat di Unit Rawatan Rapi (ICU) termasuk 14 orang memerlukan bantuan alat pernafasan,” katanya.

Beliau berkata, daripada 252 kes positif COVID-19 yang dicatat hari ini, sebanyak 146 kes atau 58 peratus berpunca daripada saringan kontak rapat, diikuti saringan kluster sedia ada 55 kes (21.8 peratus), 30 kes (11.9 peratus) saringan bergejala dan dua kes (0.8 peratus) saringan komuniti. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amy Search Mohon Maaf Tidak Hadiri Majlis Pengebumian Yazit

KUALA LUMPUR: Vokalis Search, Suhaimi Abdul Rahman atau Amy meminta maaf tidak dapat memberikan penghormatan terakhir kepada rakan seperjuangannya, Allahyarham Yazit Ahmad berikutan komitmen dengan sebuah program realiti di Jakarta, Indonesia.

Amy dalam satu kenyataan media memaklumkan, turut bersedih dengan kehilangan itu dan berharap keluarga bekas pemain dram kumpulan legenda itu tabah menerima ketentuan takdir.

“Semoga segala amalannya sepanjang di dunia diterima dan rohnya dicucuri rahmat. Saya meminta maaf kerana masih perlu melunaskan tanggungjawab sebagai pengulas bagi program Golden Memories Asia di Jakarta.

“Salam takziah buat seluruh keluarga Yazit dan semoga mereka tabah menghadapi pemergiannya,” katanya yang berada di Jakarta sejak kelmarin.

Yazit menghembuskan nafas terakhir di Unit Rawatan Rapi (ICU), Hospital Kuala Lumpur (HKL), di sini, jam 11.53 pagi tadi.

Allahyarham meninggal dunia selepas bertarung nyawa akibat kecederaan otak berpunca daripada kekurangan oksigen dalam badan.

Selain Amy dan Yazit yang juga pengasas Search, kumpulan rock legenda itu turut dibarisi Nasir (bass), Kid dan Din, selaku pemain gitar utama.

Sejak ditubuhkan awal pada 1980-an, mereka pernah menghasilkan 20 album dan nama Search meniti di puncak apabila populariti mereka turut menular di negara jiran, terutama Indonesia.

Antara lagu popular mereka, termasuk Isabella, Kejoraku Bersatu, Gadis Misteri, Fantasia Bulan Madu dan Rozana.


Duterte isytihar perang

Porac, Manila: Presiden Rodrigo Duterte bukan saja mengancam untuk belayar ke Kanada bagi menghantar kembali sampah dari negara itu yang dihantar secara haram ke Filipina, malah mengisytiharkan perang dengan Ottawa.

“Saya beri amaran kepada Kanada, minggu depan mereka perlu bawa keluar sampah atau saya akan belayar ke Kanada dan melambakkan sampah mereka di sana.

“Mari kita perangi Kanada. Saya mengisytiharkan perang terhadap mereka,” katanya di sini, kelmarin, dalam lawatannya ke utara Manila yang dilanda gempa bumi Isnin lalu.

Menurut Duterte, beliau tidak peduli jika pendiriannya berkaitan isu itu menjadikan kedua-dua negara sebagai musuh.

Filipina menggesa Kanada mengambil balik sejumlah besar kontena sampah yang dihantar ke negara itu pada 2013 dan 2014 mendakwa ia mengandungi sisa toksik.

Namun Ottawa menyatakan ia tiada kuasa untuk memaksa syarikat persendirian memulangkan semula penghantaran terbabit ke Kanada.

Sampah antara beberapa isu menjejaskan hubungan dua negara itu selepas Perdana Menteri Kanada, Justin Trudeau, menjadi pengkritik paling lantang terhadap perang dadah domestik yang dilancarkan Duterte.

Polis Filipina dilaporkan membunuh hampir 5,000 orang yang didakwa penagih dan pengedar dadah dalm operasi perang dadah Duterte.

Tahun lalu, Duterte dengan berang membatalkan kontrak tentera bernilai AS$235 juta (RM971.13 juta) bagi pembelian 16 helikopter daripada pengeluar berpusat di Kanada selepas kerajaan Trudeau meletakkan perjanjian itu dalam semakan kerana rekod hak asasi Presiden itu. – Agensi


Lakar Sejarah, Dewan Rakyat Lulus Pindaan Perlembagaan Undi 18 Tahun

KUALA LUMPUR: Malaysia mencipta sejarah baharu hari ini dengan lulusnya pindaan Perlembagaan Persekutuan di Dewan Rakyat bagi menurunkan had umur kelayakan mengundi kepada 18 tahun.

Rang Undang-Undang Perlembagaan (Pindaan) 2019 itu memperoleh masing-masing sokongan 211 daripada 222 ahli Parlimen selepas dua kali undi belah bahagi dilakukan, iaitu lebih dua pertiga persetujuan ahli Dewan Rakyat.

Yang Dipertua Dewan Rakyat Datuk Mohamad Ariff Md Yusof ketika mengumumkan perkara itu berkata, tiada ahli Parlimen yang tidak bersetuju dan tidak mengundi.

“Tahniah, Yang Amat Berhormat Perdana Menteri dan tahniah kepada semua ahli Dewan kerana melakar sejarah hari ini iaitu tepat setahun Parlimen ini bersidang,” katanya.

Sebelum itu, pindaan itu dibahaskan lebih 60 ahli Parlimen kira-kira enam jam selepas Perdana Menteri Tun Dr Mahathir Mohamad membentangkannya untuk bacaan kali kedua pada 12 tengah hari ini.


Isteri Tak Marah Lan Solo Pegang Tangan Ratu Cantik KK, Ikut Sama Tengok Rakaman MV

AKSI penyanyi Lan Solo berpegangan tangan dengan seorang wanita dalam video muzik (MV) 5 Kaki 4 Inci mencuri perhatian ramai.

Rata-rata meluahkan rasa bimbang jika perbuatan Lan atau Mohd Razlan Mohamed Yusof, 37, itu boleh mengundang perasaan cemburu isterinya, Sheila Hassim.

Bagaimanapun kata Lan, isterinya mengetahui tentang babak berkenaan memandangkan dia berada bersamanya sepanjang penggambaran MV tersebut di Sabah.

“Saya seorang yang setia pada yang satu. Apa yang ditampilkan dalam MV itu hanya sekadar kerja dan kami profesional. Isteri saya pun memahami ia hanya kerja saja.

“Sepanjang pengambaran MV itu pun isteri ada bersama saya. Jadi, saya tak berasa risau pun dengan babak berpegangan tangan itu. Cuma, saya risau perbuatan saya itu disalah anggap oleh pihak luar.

“Apa-apa pun saya bersyukur selepas setahun lagu ini disimpan, akhirnya dapat juga dilancarkan. Boleh katakan dalam 10 hingga 20 peratus juga ada bahasa Dusun dalam lirik lagu itu,” ujarnya kepada mStar.

Lan ditemui ketika majlis pelancaran video muzik lagu terbaharunya berjudul 5 Kaki 4 Inci di Red Box, The Garden Mall, Kuala Lumpur pada Rabu.

MV berkenaan menampilkan Ratu Cantik Kota Kinabalu 2019 iaitu Kerinah Mah sebagai wanita yang berpasangan dengan Lan.

“Saya seorang yang setia pada yang satu. Apa yang ditampilkan dalam MV itu hanya sekadar kerja dan kami profesional” – Lan Solo

Dalam perkembangan lain, Lan berkata dia bersyukur sengketa dengan gitaris, Rody sudah pun berakhir dan dia tidak mempunyai perancangan untuk kembali bersama dengan kumpulan Kristal.

Kata Lan dia menghormati kumpulan lamanya itu sudah mempunyai penyanyi lain namun terbuka jika diberi peluang untuk bekerjasama pada masa akan datang.

“Saya dah ada bersama Kristal X, mereka pun dah ada vokalis. Saya rasa tak patutlah (kembali bersama) ibarat mereka ada perkahwinan baharu, takkan saya nak kacau rumah tangga mereka dan perlu hormati mereka.

“Saya pun mengharapkan penghormatan kepada keluarga baharu saya, Kristal X. Tapi saya tidak pernah menolak jika ada kerjasama yang baik akan datang. Sebenanrya apa yang jadi, mematangkan diri saya.

“Tak perlu ada perkara negatif dan tidak payah nak bermusuh. Mungkin ketika itu, amarah yang menguasai diri,” katanya.

Sebelum ini mStar melaporkan hubungan Lan dan Rody kembali pulih selepas empat tahun tidak bersemuka disebabkan perselisihan faham.

Lan turut memuat naik foto bersama Rody di laman Instagram selepas terserempak secara tidak sengaja di surau Pusat Konvensyen Antarabangsa Putrajaya (PICC) pada 6 Disember tahun lalu.


12 Lagi Ditahan Ingkar PKP Di Lahad Datu

LAHAD DATU: Sebanyak lapan kertas siasatan dibuka melibatkan 12 individu berumur 19 hingga 49 tahun kerana melanggar Perintah Kawalan Pergerakan (PKP) di daerah ini.

Ketua Polis Daerah Asisten Komisioner Nasri Mansor berkata 12 individu yang terdiri 9 lelaki dan 3 perempuan iaitu 9 daripadanya warganegara dan 3 lagi warga asing ditahan di lokasi berbeza pada 22 hingga 24 April.

“Mereka yang ditangkap telah memberi pelbagai alasan yang tidak munasabah dan mereka ditahan reman mengikut Seksyen 117 Kanun Prosedur Jenayah untuk siasatan lanjut,” katanya dalam kenyataan di sini, semalam.

Menurut Nasri antara alasan yang diberikan termasuklah keluar untuk membeli rokok, baharu balik dari jamuan makan, baharu balik dari melepak di rumah kawan dan minum minuman keras di tempat awam.

Katanya, terdapat juga kes sepasang suami isteri yang ditahan memberikan alasan berbincang masalah rumah tangga di dalam kenderaan kerana di rumah ada keluarga lain yang tinggal.

“Selain itu, dikesan juga pesalah yang melanggar syarat pergerakan dalam PKP dengan membawa penumpang di dalam kenderaan semasa hendak membeli barang keperluan,” katanya.

Siasatan dijalankan mengikut Seksyen 269 Kanun Keseksaan dan Peraturan 11(1) Paraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (No.3) 2020.- Utusan Borneo


Mayat terdampar di tepi pantai

PAPAR: Mayat seorang lelaki dipercayai mati lemas ditemui terdampar di tepi Pantai Kenangan dekat Bongawan di sini, petang semalam, hingga mengejutkan penduduk setempat.

Mayat dalam keadaan tidak sempurna itu ditemui oleh penduduk kampung berhampiran yang melalui kawasan berkenaan.

Mangsa warga tempatan berusia 49 tahun dipercayai berasal dari Keningau dan kemungkinan telah mati beberapa hari berdasarkan keadaan mayatnya.

Ketua Polis Daerah Papar, Deputi Superintendan Batholomew AK Umpit, berkata polis menerima laporan mengenai penemuan mayat itu pada jam 2.45 petang sebelum menghantar anggota ke lokasi untuk pemeriksaan.

Ketika ditemui, katanya, mangsa yang memakai baju-T dan berseluar pendek warna kelabu dalam keadaan terlentang di tepi pantai berkenaan dengan keadaan fizikal mayat yang kembung.

“Mayat mangsa kemudian dihantar ke Hospital Papar dengan kenderaan polis untuk bedah siasat bagi mendapatkan laporan kematian daripada pihak hospital.

“Setakat ini, polis tidak memperoleh sebarang maklumat mengenai ahli keluarga atau waris mangsa.

“Kita sedang berusaha untuk menjejaki ahli keluarganya atau waris terdekat yang dipercayai berasal dari Keningau,” katanya sambil menambah kes diklasifikasikan sebagai mati mengejut. – Berita Harian


WARISAN Kenal Pasti Calon PRK Batu Sapi

KOTA KINABALU: Naib Presiden Warisan, Jaujan Sambakong berkata, parti itu sudah mengenal pasti calon yang akan mempertahankan kerusi Parlimen Batu Sapi bagi pilihan raya kecil (PRK) yang dijadualkan pada 5 Disember depan.

Bagaimanapun beliau enggan mendedahkan identity calon berkenaan dengan berkata, ia akan diumumkan presiden parti itu, Shafie Apdal sebelum hari penamaan calon.

“Nanti presiden akan buat kenyataan sebab kita pun ada (parti) komponen kita juga dalam Warisan Plus. Kita akan bincangkan.

“Dari segi persiapan pula, sebagai parti politik sudah pastinya kami sentiasa bersedia,” katanya ketika ditemui di Balai Polis Karamunsing di sini, hari ini.

Jaujan berkata, pihaknya turut menjangka Warisan tidak akan diberi peluang untuk menang tanpa bertanding pada PRK itu nanti.

“Dalam sejarah pilihan raya di Sabah belum ada lagi pertandingan secara percuma. Dalam pengalaman kita 60 tahun ini, jangan katakan pilihan raya umum, PRK pun sentiasa ada pertandingan.

“SPR (Suruhanjaya Pilihan Raya) sudah keluarkan kenyataan, PRK Batu Sapi tetap diteruskan, bermakna ada pertandingan,” katanya.

SPR sebelum ini menetapkan hari pengundian PRK itu pada 5 Dis, manakala 23 Nov dan 1 Dis masing-masing sebagai tarikh penamaan calon serta pengundian awal.

PRK Batu Sapi diadakan bagi mengisi kekosongan kerusi Parlimen berkenaan susulan kematian penyandangnya, Liew Vui Kong pada 2 Okt lalu, dipercayai akibat jangkitan paru-paru.

Sebelum ini, Barisan Nasional (BN) dan beberapa parti lain, termasuk PBS, DAP serta Parti Cinta Sabah mengumumkan tidak akan bertanding pada PRK itu selepas mengambil kira keadaan wabak Covid-19 di Sabah ketika ini.

Bagaimanapun, Perikatan Nasional (PN) sehingga kini belum membuat kenyataan rasmi sama ada akan bertanding atau tidak.

Terdahulu, Jaujan yang mengetuai pemimpin Warisan Plus membuat laporan polis berhubung kenyataan sebuah portal yang mendakwa kerajaan terdahulu pimpinan Warisan mengeluarkan pas sementara Sabah (PSS) kepada pendatang asing tanpa izin (PATI) di negeri itu.

“Dalam kenyataan portal terbabit, mereka mendakwa menteri dalam negeri (Hamzah Zainuddin) berkata, lambakan PATI di Sabah ketika ini adalah disebabkan kerajaan Warisan mengeluarkan PSS dan IMM13.

“Ini satu perkara yang tidak betul, berunsurkan fitnah. Warisan tidak pernah berbuat demikian dan kami harap pihak polis menyiasat dakwaan ini kerana ia perkara yang serius,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis cari 2 suspek curi tabung masjid

TAWAU: Polis sedang mengesan dua suspek lelaki disyaki terbabit memecah tabung masjid sebuah sekolah menengah di sini, awal pagi tadi.

Ia susulan laporan polis dibuat setiausaha masjid berkenaan pada jam 3.09 petang tadi.

Siasatan awal polis mendapati suspek memotong pagar di belakang sekolah untuk masuk ke dalam kawasan masjid sebelum mengambil dua tabung yang diletakkan di luar masjid.

Ketua Polis Daerah Tawau, Asisten Komisioner Fadil Marsus, berkata kelibat dua suspek terbabit dirakam kamera litar tertutup (CCTV) di makmal komputer sekolah itu pada jam 2.10 pagi.

“Rakaman itu menunjukkan kelibat kedua-dua suspek menggunakan penutup muka dan memakai sarung tangan.

“Suspek kemudian membuka tabung di tepi pagar kawasan belakang masjid sebelum melarikan diri melalui lubang pada pagar berkenaan,” katanya menerusi kenyataan di sini hari ini.

Fadil berkata, kerugian wang tunai di dalam tabung itu dianggarkan RM300 dan setakat ini belum ada tangkapan dibuat.

“Polis masih menjalankan siasatan lanjut dan kes disiasat mengikut Seksyen 457 Kanun Keseksaan (Pecah Rumah Malam),” katanya. – Berita Harian


Ketua Cawangan & Ahli UPKO Kampung Penampang Baru Sertai BERSATU

TUARAN: Kerana hilang kepercayaan dengan perjuangan UPKO, Ketua Cawangan UPKO Kampung Penampang Baru, Encik Samson Sipulin bersama kira-kira 40 ahlinya telah mengisytiharkan keluar dari parti itu dan menyertai Parti Pribumi Bersatu Malaysia (BERSATU) Sabah, berkuatkuasa hari ini.

Samson yang juga mantan Ketua Kampung Kg Penampang Baru telah menyerahkan borang keahlian kepada Ketua Pimpinan BERSATU Sabah, Datuk Seri Panglima Haji Hajiji Haji Noor yang juga Ketua Bahagian BERSATU Tuaran di Majlis Perasmian Pembukaan Cawangan BERSATU Kg. Penampang Baru di Dewan Serbaguna kampung itu, hari ini.

Dengan penyertaan Samson dan ahli-ahlinya ke dalam BERSATU, maka UPKO Cawangan Kg Penampang Baru dibubarkan dengan rasminya.

Samson berkata, keputusan beliau bersama ahli-ahli cawangan itu meninggalkan UPKO kerana telah hilang kepercayaan terhadap perjuangan UPKO telah lari daripada perjuangan asalnya.

“Keputusan kepimpinan UPKO menukar nama parti daripada Pasok Momogun Kadazan Dusun Murut Bersatu ke Pertubuhan Kinabalu Progresif Bersatu menjadikan UPKO semakin tidak relevan kepada masyarakat Kadazan Dusun Murut (KDM)”, katanya.

Hajiji dalam ucapannya mengalu-alukan penyertaan Samson bersama pengikutnya ke dalam BERSATU untuk bersama-sama mendokong perjuangan BERSATU.

“BERSATU membawa pendekatan politik yang inklusif untuk semua masyarakat di Sabah, khususnya kaum peribumi.

“Sejak dari awal penubuhan, BERSATU telah menzahirkan pengiktirafan kepada masyarakat peribumi di Sabah secara tersurat dalam Perlembagaan parti itu sendiri.”

“Ini menjadikan BERSATU sebagai sebuah parti bertaraf nasional yang memastikan undang-undang tubuh parti meletakkan kedudukan pribumi Sabah pada tempat yang sewajarnya bertepatan dengan semangat dan prinsip Perlembagaan Persekutuan dan Perlembagaan Negeri Sabah”, katanya

Hajiji berkata, BERSATU Sabah komited dan berkerjasama dengan parti-parti dalam komponen Pakatan Harapan (PH) dan juga Parti Warisan Sabah (Warisan).-pr/BNN


Kuarters Enam Pintu Hospital Tuaran Musnah Terbakar

TUARAN: Kakitangan Hospital Tuaran berhadapan detik cemas selepas sederet blok kuarters enam pintu terbakar kira-kira jam 1.45 pagi tadi.

Ketua Balai Bomba dan Penyelamat (BBP) Tuaran Kohd Abdul Qawie Abdul Gapar berkata pihaknya menerima panggilan kecemasan jam 1.45 pagi sebelum menggerakkan sepasukan anggota ke lokasi sejauh lima kilometer dari jarak balai.

“Sebaik tiba pasukan bomba melaksanakan operasi pemadaman menggunakan sumber air dari jentera bomba dan kebakaran dapat dikawal daripada merebak ke kawasan lain.

“Kebakaran menyebabkan sederet blok kuarters enam pintu separuh kekal seluas 200X50 kaki persegi terbakar keseluruhan,” katanya.

Menurutnya tiada kecederaan atau kemalangan jiwa dilaporkan dalam kes ini dan punca kebakaran masih dalam siasatan.

Tambahnya pasukan bomba kemudiannya melakukan pemeriksaan akhir untuk memastikan tiada punca api yang boleh mencetuskan bahaya kebakaran sebelum menamatkan operasi keseluruhan pada jam 4.57 pagi. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 160,000 Ibu Tunggal Layak Terima Bantuan ‘One-Off’ RM300

BANGI, 5 Dis : Kementerian Pembangunan Wanita, Keluarga dan Masyarakat (KPWKM) menerima hampir 200,000 permohonan untuk Bantuan Khas Ibu Tunggal dan daripada jumlah itu seramai 161,909 permohonan layak untuk menerima bantuan tersebut, kata Menterinya, Datuk Seri Rina Mohd Harun.

Beliau berkata di bawah Pelan Jana Semula Ekonomi (PENJANA), KPWKM menerima peruntukan RM45 juta untuk membantu 150,000 ibu tunggal yang layak dengan bantuan one-off RM300, namun pihaknya mengambil keputusan untuk membantu kesemua 161,909 ibu tunggal yang layak.

“Kementerian mengambil keputusan untuk memberi kepada semua yang layak walaupun peruntukan hanya untuk 150,000 orang, tetapi kami gunakan peruntukan dalaman untuk diberikan kepada tambahan 11,909 ibu tunggal kerana kami nak membantu seramai mungkin mereka yang layak dan terjejas.

“Proses pembayaran sedang dibuat sekarang dan semua penerima bantuan akan terima selewat-lewatnya pada 31 Dis ini,” katanya kepada media selepas menghadiri Program Kembara Prihatin Negara – Bantuan Khas Ibu Tunggal, di sini hari ini.

Rina berkata setakat Khamis lepas, seramai 60,000 pemohon telah menerima Bantuan Khas Ibu Tunggal.

Dalam perkembangan lain, Rina berkata KPWKM mendapat peruntukan RM21 juta di bawah Belanjawan 2021 untuk membina Pusat Sokongan Sosial Setempat yang akan berfungsi sebagai pusat sehenti kepada golongan wanita.

“Di bawah Pusat Sokongan Sosial Setempat ini, ia akan dilengkapi dengan pelbagai agensi dan ia juga akan menjadi tempat perlindungan untuk wanita yang terjejas,” katanya sambil menambah pusat itu akan mula dibina di Selangor dan Johor.

Sementara itu, dalam program hari ini, seramai 45 ibu tunggal dari kawasan Dewan Undangan Negeri Tanjung Sepat, Dengkil dan Sungai Pelek menerima Bantuan Khas Ibu Tunggal dan bakul makanan daripada Jabatan Kebajikan Masyarakat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Monggoh Orow Meninggal Dunia

KOTA KINABALU: Bekas Ahli Parlimen Tuaran,Datuk Monggoh Orow, 73, meninggal dunia kira kira 6pm tadi.

Mendiang sebelum ini menghadapi komplikasi  kesihatan.

akan dibawa pulang ke Kampung Tagai di Tuaran malam ini dan akan dibawa ke Wisma Fook Lu Siew petang esok.

Jenazahnya akan disemadikan pada 24 Disember.

Ahli Parlimen Tuaran,  Datuk Seri Wilfred Madius Tangau dalam satu kenyataan  berkata beliau mendapat banyak didikan daripada  Monggoh.

“Saya dalam perjalanan ke makan malam amal Krismas apabila mendengar berita sedih ini. Doa dan ingatan saya kepada keluarga mendiang lebih lebih lagi pada ketika ini dimana ia sepatutnya masa untuk kegembiraan dan kesyukuran (sempena Krismas). Salam takziah,”

“Saya berdoa untuk jiwa mendiang yang banyak memberikan saya tunjuk ajar dan pengalaman,” katanya.

Menurut Madius, Monggoh  akan dikenang kerana kepimpinan dan visi untuk Tuaran.

“Mendiang  memberi perhatian kepada komuniti luar bandar dan sejak beberapa tahun lalu, mendiang adalah penggerak utama Koperasi Getah, dan usaha memelihara bahasa Lotud sebagai bahasa ibunda,” katanya.

Menurut Madius, pernah suatu ketika dahulu, diambang pilihanraya umum, mendiang pernah membicarakan secara terbuka ketika sesi bertemu pemimpin  bahawa dirinya tidak akan bertanding KERUSI Parlimen kerana menyokong penuh kepimpinan dan pencalonan Madius.

“Terima kasih kerana telah memainkan peranan dengan baik di Tuaran.  Sukar mencari pengganti anda,” katanya.